Мажлисвозлик ҳақида: Кечаги мажлиснинг ҳисоботи бугунги мажлисда эшиттирилади! | Fayzbog.uz\n09.08.2017 / Маъмурият /\nБир неча кунлардан бери айрим ҳужжатлар керак бўлиб, тиббиёт маркази, солиқ идораси ва шунга ўхшаш идораларга ишим тушяпти. Мен турган шаҳар шундай шаҳарки, «таниш-билиш» билан ҳамма иш осон ва тезда битади. Солиқдан «қарзи йўқ», деган маълумотнома олиш учун танишларни ишга солгим келмади. Арзимаган нарса, шундай бориб, олиб қўя қоламан, дедим. Ҳаммасини қонун бўйича, рисоладагидай олмоқчи бўлдим. Чучварани хом санаган эканман!\nОддий маълумотномани осонгина қўлга киритаман, деган хом-хаёлларим биринчи куниёқ саробга айланди. Эрталаб барча ходимлар мажлисда эканини айтишди. Вақтим тиғиз бўлгани учун кетдим. Кейинги куни қўл қўйиши керак бўлган бошлиқ ҳокимиятда мажлисда экан. Ҳамма нарса тайёр. Қўл қўйиши керак бўлган одам йўқ. Шу тариқа иккинчи кун ҳам ўтди.\nУчинчи куни ҳам қайсидир бошлиқ йўқ, бошқаси мажлисда… асаб бузилиб, бир танишга телефон қилдим. Вазиятни тушунтирдим. «Ҳозир, икки дақиқада ҳал қиламиз” деди. Орадан икки дақиқа ҳам ўтмади. Телефоним жиринглади. «Ака, қаердасиз? Маълумотнома тайёр. Солиқ идорасига келиб туринг, беш дақиқада ўзим олдингизга олиб тушиб бераман”. Кўзимдан ўт чиқиб кетди.\nЯшасин бюрократия… ие, узр, яшасин мустақиллик. Икки дақиқада ҳал бўладиган масала учун нақ уч кун қатнадим. Минбарларда туриб қонун устуворлиги, буюк давлат стратегияси каби гаплар тобора ўз салоҳиятини йўқотиб бораётгандек, назаримда. Мен у даражада ватанпарвар эмасманки, тўрт кун вақтимни зое қилсам. Мана, тинчгина «сеҳрли қўнғироқ» билан ишларимни ҳал қилсам ҳам бўлар экан-ку!\nЭрталаб ҳокимиятда мажлис. У ердан чиққан барча ташкилот ва корхона ходимлари ўз идораларида яна мажлис ўтказишади. Жумладан, ҳокимиятдаги мажлисдан келган солиқ идорасининг раҳбари, табиийки, қўл остидагилар учун мажлис уюштиради. Ҳамма солиқчилар йиғилишга кириб кетади. Энг ками бир ярим соат мажлис.\nЭнг ажойиби, бу ишлар иш вақтида бўлади. Мажлис вақтида ҳамма иш тўхтайди. Навбатда турганлар ҳам «кўкариб» чиқади. Солиқ идорасига келган юзлаб одамлар ҳам бирор жойда ишлар, улар ҳам жамиятнинг турли хил бўғинларига жавобгардир… бу билан ҳеч кимнинг иши йўқ. Икки соатда мажлисдан чиққан солиқчилар ҳам ўз навбатида участкаларига бориб, мажлис қилишади. Мажлисдан чиқиб бозорга борган солиқчилар бозор мутасаддиларини йиғиб, мажлис қилаётганини ўз кўзим билан кўрдим. У ерда мажлис, бу ерда мажлис.\nТабиий савол туғилади: ярим кунни мажлисдан мажлисга, катта мажлисдан кичик мажлисга сарфлайдиган ходимлар қачон ишлайди? Тушликкача умрини ярми мажлисда ўтса, қолган ишларга қандай улгурилади? Ундан ҳам даҳшатлиси, кечаси ярим тунда ҳокимиятда кун ҳисоботи юзасидан мажлис бўлади. Тунги соат 23:00-дан 00:00 га қадар давом этади баъзида.\nЧет эл фирмасида ишлаганман. Иш аъло даражада йўлга қўйилган эди. Ҳар бир нарсага алоҳида эътибор бериларди. Раҳбарлар ўз ишини ҳақиқий мутахассислари. Юздан ортиқ одам ишлашига қарамай, бирор марта мажлис бўлмасди. Бир йилдан ошиқ ишлаган вақтим давомида фақатгина бир марта мажлис бўлган. У ҳам ойлик, ҳисобот, кейинги йил режалари ва умумий гапириладиган гаплардан ташкил топган. Қолган вақт ҳамма ўз ишини билиб қиларди. Топширилган вазифа аниқ, ундан ортиғи талаб қилинмайди. Агар вазифа бажарилмаса ёки қандайдир муаммо туғилса, фақатгина ўша одам билан алоҳида гаплашиб, муаммо бартараф этиларди. Оммага умумий вазифа бўлса, смс орқали ёки ҳужжатлар устига «записка» ёзиб қўйиларди. Мен шуни англадимки, раҳбарият ишни тўғри амалга оширса, ишчиларини алдамаса, ўз мажбуриятларини бажарса, ҳар бир жойда ўз касбининг ҳақиқий мутахассислари ўтирса — мажлисга ҳожат қолмас экан.\nУндан бошқа ишлаган жойларимда, қолаверса, ўзим ишламасам ҳам ўша ерда ишлаганлар орқали эшитишим бўйича, ҳамаси эски тос, эски ҳаммом экан: Худонинг бермиш куни — мажлис! Айрим жойларда якшанба куни ҳам мажлис.\nБизнинг раҳбарлар шу даражада буюришни яхши кўрадики, «одам итга буюради, ит қуйруғига», дегандай ҳамма фақат буюради. Униси бунисига, буниси ўзидан пастдагиларига ва ҳоказо. Ишдан эса дарак йўқ. Ҳамма иш қоғозда аъло. Юқоридан пастга қараб, ҳамма бир-бирини алдаб юраверади.\nДарвоқе, ўзим ҳам ҳозир шу ёзилган нарсани мажлис баҳона, навбатда туриб ёздим. Ёзиб ҳам бўлдим, лекин ҳалиям кутяпман…\nКоррупциянинг «кўп нуқтали» шакли\nТўра Мурод: «Пора олманг!»\nТўлқин ЭШБЕК: Илм оламизми ёки “тест ёдлаймиз”ми?”


Трампнинг қизини асабига теккан йигитни биласизми нима қилишди? » Ўзбекистон янгиликлари – Zamin.uz\nАмериканинг JetBlue авиакомпанияси ходимлари Трамнинг қизи Иванкага хиралик қилган икки йўловчини самолетдан туширишди. Associated Press маълумотига кўра, бу воқеа Кеннади номидаги Нью-Йорк аэропортида юз берган. Бу ердан Иванка Трамп турмуш ўртоғи Жаред Кушнер ва фарзандалари билан Гавая оролларига кетмоқчи бўлган.\nТерминалда Иванка Трампга икки йўловчи шилқимлик қила бошлаган. Улар “нега у хусусий самолетда эмас, балки оддий рейс билан учаётганини” сўрай бошлашади. Шунингдек улар Америка президенти Дональд Трамп “АҚШни ҳалок этаётганлигини” айтиб, қизни безор қилишган.\nЖурналистларнинг айтишича, Иванка безориларга умуман эътибор бермай, оиласи, болалари билан овора бўлган. JetBlue авиакомпанияси ходамлари жанжалга аралашиб, бу икки йўловчи чипталарини бекор қилишади. Улар бу қарорларини “учиш давомида жанжалли вазият юзага келмаслиги” учун қилишганига изоҳ беришди. Безорилар кейинги рейс билан ўз манзилларига етказилган.\nТеглар: қилишади Журналистларнинг йўловчини Гавая беришди қила\nНью-Йорк ҳокими: Трамп рафиқаси ва ўғлини қўриқлашга ақл бовар қилмас пуллар сарфлаяпти\n15:42 / 31-08-2016


Юлдузларнинг Янги йил совғалари нималардан иборат эди? » PopCorn.uz - Шоу Бизнес олами хақиқати\nСана: 04.01.2014 16934\nЯнги йилда фақат кичкинтойлар совға кутади деб ким айтди? Ушбу сеҳрли байрамда катталар ҳам болага айланади-қолади. Албатта кўринишлари билан эмас, қалблари билан...\nУмид қиламизки, ҳар бир юртдошимиз ўзи истаган туҳфага эга бўлди. Шоу-бизнеснинг юлдузлари-чи, қандай совғани қўлга киритди? Кутилган совғалармиди? Баридан бохабар бўлинг!\nМафтункор Шаҳзода Янги йилни тақдирнинг туҳфаси бўлмиш - янги меҳмон билан кутиб олганлари юракларга қувонч бағишлайди. Бу энг асосий, беқиёс совға экани шубҳасиз! Шунингдек, байрам орзиқиб кутилган туҳфаларга ҳам бой бўлди. Айниқса, Россиянинг МузТВ телеканалидан ҳамда россиялик дўстлардан юборилган совғалар ижодкор кўнглини тоғдек кўтарди.\nДиёрбек Махкамов ҳам совғаларни қабул этишда чарчамади. Улардан хонанданинг кўнглига хуш келгани ён дафтар экан. “Кўпгина муҳим саналар, тадбирлар эсимда турмайди-да. Шунинг учун айнан шу совғани истагандим”, - дейди ижодкор.\nЖаҳонгир Отажонов: “Яқинлар меҳридан каттароқ совға бор эканми? Уларнинг муҳаббатию эътиборидан завқландим”,- дея маълумот берди. Албатта шундай туҳфалар борки, уларни ҳеч нима билан қиёслаб бўлмайди.\nУлуғбек Раҳматуллаевга дўстлари томонидан ороллардан бирида дам олишга чипталар совға этилди. Дўстлар даврасида совғанинг бор шодлигини ҳис этиш қандай соз!\nШоҳруҳхон хонадонига бир вақтнинг ўзида беш нафар қорбобо кириб келди. Албатта ҳар биридан совға ҳам тақдим этилди. Rolex соати, атир, микрофон, iPhone телефони...мана қандай совғалар хонандага насиб этди.\nМанзура ҳам тақдим этилган совғалардан болаларча қувонди. Юмшоқ ўйинчоқлар, аёлларнинг севимли совғаси – кийим кечаклар хонанда арчасининг тагидан жой олди. “Дўстларимнинг меҳри – мен учун энг катта туҳфа”, - дея тан олди ижодкор.\nСарвар ва Комил ҳам чиройли қадоқланган совғаларни қабул этдилар. Қадоқни очиб қарашса, иккисига ҳам худди келишиб олгандай қўл соати тақдим этишибди. Сарварга қўшимча чиройли камар ҳам насиб этган.\nНилуфар Усмоновага яқин инсони томонидан Дубайда хордиқ олиши учун чипталар туҳфа этилди. Ижодкор оила аъзолари билан аллақачон жўнаб кетган. Шунингдек, ширинликлар ҳамда эсдалик совғалари хонанда дилига бир олам шодлик бағишлади.\nДилсўз тақдим этилган совғани очиб, не кўзлар билан қарасин ўзи истаган Galaxy телефони ял-ял товланиб турибди. Орзиқиб кутилган туҳфалар узоқ вақт давомида инсонга кўтаринки кайфият хадя этади.\nЖасур Умиров ҳам анчагина совғаларни қабул қилди. Аммо бу гал ўзига ўзи ҳам туҳфа беришни ихтиёр этди-да. Дунёнинг иссиқ ўлкаларида хордиқ олишни истаб, ўзига ҳамда оила аъзоларига чипталарни туҳфа этган хонандага Янги йил муборак деймиз!\nRuslan 05 1 2014 01:40\nJahongir jaa uzini aqllilaga oladide\nNilufar zur podarka obdide instagramda kurudim dubayda yurganlarini\nShoxroxxon qorbobola bilan kelishib quygan busa keredee\nOsmon 06 1 2014 09:35\nYulduzlarga mazzade padarkalani zorini olishadi chunki... padhod... digan narsala borkuuuuu\nJahongirri quloqlari juda yoqadideee manga ozlarini padarka torisidigi fikrlari bilan vaapshe yoqib kettila qoshiqchi sifatida albatta.\nXilola 07 1 2014 10:58\nEng zor sovga baribir Shahzodaniki nimagaki farzand eng bebaho n'emat va bahosi yoq sovgadir farzand Shahzodaga muborak bolsin yana bir bor.Yangi yil yangi oilalarga shirindan shakar farzandlar va olam olam quvonch olib kelsin.


Тамила билан ҳиссиётлар оламига саёҳат қилинг! » PopCorn.uz - Шоу Бизнес олами хақиқати\nТамила билан ҳиссиётлар оламига саёҳат қилинг!\nСана: 05.03.2015 1545 қайноқ\nТамила қатор қўшиқлари ва клиплари билан кўплаб мухлислар орттиришга эриша олган. Клипларининг ноодатийлиги туфайли ҳам мухлислар доим унинг янги ижод намуналарини интиқлик билан кутишади.\nЯқинда Тамила томонидан "Сени севаман" номли романтик руҳдаги тарона тақдим этилганди. Нодир Азимов қаламига мансуб шеърга Нажот Агзамов мусиқа басталаган қўшиқнинг аранжировка муаллифи Жасур Абдураҳмоновдир.\nБугун мазкур тарона учун сайтимиз орқали эътиборингизга ҳавола этилаётган видеоклип Тамила учун одатий йўналишга айланиб қолган трек услубида тайёрланган бўлса ҳам, бошқа видеоларидан фарқ қилади.\nКлипни тайёрлашда бир неча истеъдодли кишиларнинг меҳнати сингган. Хареография бўйича Наримон Григорян ишлаган. Шунингдек, ҳайвон ўргатувчилар, раққослар, спортчилар, мусиқачилар ва актёрларнинг ҳиссалари катта.\nМаҳоратли клипмейкер Тимур Примқулов томонидан тасвирга олинган клипда жонзотларнинг ҳам иштирокига гувоҳ бўласиз. Маълумотларга кўра, жонзотларнниг барчаси ноёб турдагилардан бўлиб, айнан улар билан ишлаш анча машаққатни талаб қилган. Шунингдек, нигоҳлар орқали таронанинг ички мазмуни ёритилганлигига ҳам амин бўлишингиз мумкин.\nТимур Примқулов ғояси асосида тайёрланган клипда қўшиқ мазмунига монанд инсонларнинг қалби тасвирланган. Клипда меҳр муҳаббатсиз ёлғиз яшаш нафақат инсон учун, балки барча тирик мавжудот учун мушкул эканлиги асосий фалсафа сифатида талқин этилган.\nОқ қора рангларда тайёрланган видеода Тамила бир неча образларда намоён бўлган. Клипни томоша қилиб, ўз фикрларингизни қолдиришни унутманг!\nШаҳзода кутилмаган туҳфалар билан барчани хушнуд эта олди\nДилсўз ижодидаги янги дуэт... Хоразмда машҳур бўлган хонанда билан биргаликда ижро этилди\nНилуфар тантанасини Жаҳонгир Позилжонов билан давом эттирди\nkamilla 06 3 2015 12:23\ntamilla udachi tebe klip shikarniy\n9999 06 3 2015 12:25\nhayvonla zur chiqibdi)


ИнтерФУТБОЛ :: Эрнесто Вальверде раҳбариятдан марказий ҳимоячи сотиб олишни сўрамоқда\nЭрнесто Вальверде раҳбариятдан марказий ҳимоячи сотиб олишни сўрамоқда\n«Барселона» бош мураббийи Эрнесто Вальверде клуб раҳбариятидан марказий ҳимоячи сотиб олишни сўрамоқда. El Mundo Deportivo нашрида ёзилишича, Каталония жамоаси раҳбарлари январдаёқ бу илтимосни бажаришга ҳаракат қилишади.\nҲозирда ҳимоя марказини кучайтириш учун «Палмейрас» аъзоси Йерри Мина асосий номзод бўлиб турибди. Бироқ футболчининг ўзи айни пайт Европага талпинмаяпти. У ЖЧ-2018 олдидан жамоа ўзгартириш натижасида ўйин амалиётисиз қолишдан чўчияпти, шекилли.\nАйтганча, «Барселона» устози шунингдек, раҳбариятга мурожаат қилиб, 3 нафар футболчини тезроқ сотишни сўради. Булар — Томас Вермален, Арда Турон ва Пако Алькасер. Тушунарлики, мураббий режаларида ушбу футболчиларга жой йўқ.


“Чиқиш визаси”ни олиш учун ҳукумат билан судлашаётган жиззахлик фаол ҳибсга олинди\nЖиззахлик ҳуқуқ ҳимоячиси Ўктам Пардаев “чиқиш визаси”ни олиш учун ҳукумат билан судлашаётган эди\n16 ноябрь куни жиззахлик 37 яшар Ўктам Пардаев Дўстлик туман Ички ишлар бўлими ходимлари томонидан ҳибсга олинди. Ўктамнинг яқинларига кўра, унинг уйида тинтув ўтказилиб, унга тегишли айрим нарсалар мусодара қилинган. Пардаевга нисбатан жиззахлик бир фермер аёлдан пора олганлик айби билан жиноят иши қўзғатилган. Ўктам “Чиқиш визаси”ни олиш учун ҳукумат билан судлашаётган эди.\nЎктам Пардаевнинг милиция ходимлари томонидан олиб кетилгани ҳақида унинг укаси Шароф Пардаев Озодликка хабар қилди:\n- Акамни ичкарига олиб кириб кетди тинтув ўтказгандан кейин. Иккита ҳовлига кириб, иккита ҳовлини ҳам тинтув қилди. Дўстлик тумани ички ишларидан келди. Бош терговчи ва ëнида ходимлари ҳам бор эди. 10 киши бўлиб келган. Ҳожатхонагача бутун уйнинг ҳамма жойини текширди ўзининг ҳовлисини. Кейин менинг уйимга ўтди. Меникини ҳамма жойни текшириб чиқди. Укамнинг ҳовлисига ташқаридан қараб қўйдида уйнинг ичига кирмади. Тинтув ўтказди, бор нарсани олиб кетди. Керакли нарсаларни. Ҳамма нарсасини олиб кетди. Компютеру фотоаппарат, флешка нима бўлса. Фотоаппарати, ариза бўйича келган қоғозларию, бир қопча бўлди. Процессорни олди, фотоаппаратни олди, флешкани олди.\nОзодлик: Ўктамни олиб кетганда қўлига кишан солиб олиб кетдими?\n- Йўқ. Агар ўз хоҳишингиз билан ўтирмасангиз, куч ишлатиб кишан солиб олиб кетамиз, дейишди. Кейин ўзи ўтирди. Тинтув ўтказишга санкцияни Бош прокурор берган. Кейин олиб кетиш ҳақида қоғози бор. Тергов қиламиз идорада, деди,- дейди Шароф Пардаев.\nШарофнинг айтишича, акасига нисбатан товламачилик айблови илгари сурилмоқда:\n- Икки йил олдин ариза билан келган бир аëл. Дўстлик туманида яшар экан, фермерми шунақа бўлган экан. Ўша аëлнинг аризасини қабул қилган. Ишни олиб борган. Ўша аëл яқинда ëзиб берибди, кўрсатма берибди мендан 500 минг пул олди деб. Кейин яна 100 минг қайтариб берди. Гувоҳ борми, деса йўқ. Ҳеч қанақа гувоҳсиз кўрсатма берибди,- дейди Шароф Пардаев.\nШароф Пардаев билан суҳбат


Жангга оз вақт қолганда Азизбек Абдуғофуровнинг рақиби ўзгарди / Olamsport.com\n23 авг 16:12\nЖангга оз вақт қолганда Азизбек Абдуғофуровнинг рақиби ўзгарди\nАввалроқ, 24 август куни боксчимиз Азизбек Абдуғофуров Челябинскда жанг қилиши ҳақида хабар бергандик.\nЖангга оз муддат қолганда ҳамюртимизнинг рақиби ўзгарди. Энди ҳамюртимиз эртага россиялик бошқа бир боксчи Гасан Гасановга қарши рингга кўтарилади. Жанг 10 раундга мўлжалланган ва унда Абдуғофуров ўзига тегишли WBC Silver камарини ҳимоя қилади.\nЭслатиб ўтамиз, Азизбек Абдуғофуров шу кунгача проф боксда 12 маротаба жанг қилган ва уларнинг барчасида ғалаба қозонган. Жангларининг 4 тасида у рақибларини нокаутга учратган. Гасанов эса бунгача 25 маротаба жанг қилиб, уларнинг 16 тасида ғалаба қозонган (13 та нокаут). 8 маротаба мағлуб бўлган (7 та нокаут) ва яна 1 та дурангга эришган.\n23 авг 16:48:17\nAziz shu jangdan keyinoq bu pramotirlarini yuziga shartnomani ikkiga bo'lib otvor xech qanaqa kelajak yo'q baraka topkur bular bilan o'ralashma?\n23 авг 17:50:43\nJanga oz vaqt qoganda raqib ozgariwi yomon lekin bu raqib oldingisidan anca reyting past ekan oldingisi adawmasam camasi 30orinlada edi bunisi 83 orinda ekan orta miyona boksci balki undan saviyasi pasro bir gap togri aziz pramotirini almawtiriwi kere cempion boliwi xoxlasa 21ci orinda maglubyatsiz ketvotdi xoxlagani bilan wartnoma imzolasa boladi aziz xam mir boksaga borib qowilsa boladi\n23 авг 16:28:31\nМана шу ҳолат Азизбекнинг 1-мағлубиятига сабаб бўлиши мумкин. Чунки Гасан Гасанов Азизбекка нисбатан қарийиб 10 см.га бўйдор ва жисмонан бақувват. Шунингдек, у шу кунгача 79,4 кг вазн тоифасида ҳаракатланиб келган. Азизбекнинг тайёргарлик жараёнини Янгиободда олиб борганлиги, анча вақтдан буён жанг ўтказмаганлиги ва рақибга нисбатан жисмоний кўрсаткичлари пастлиги унга панд бериши мумкин. Жангга 1-2 кун қолганда қабул қилинган қарор ва танланган рақиб жуда кўп ҳолатларда мағлубиятга олиб келади. Биз нима бўлганда хам Азизбекни ғалаба қозонишини истаймиз ва омад тилаймиз. Кейин жанг қайси вазн тоифасида олиб борилаётганлигига аниқлик киритиш лозим. Агар жанг чемпионлик мақомида бўлса ҳар доим 79 кг.данг оғир вазнда ҳаракатланиб юрган рақиб 2 кун ичида\n76 кг.га вазн қайтара олмаслиги аниқ.


Муаллим дарди – китоб ёхуд мактабларда китоб етишмаслиги қачон тугайди? – Kar24.uz\nМуаллим дарди – китоб ёхуд мактабларда китоб етишмаслиги қачон тугайди?\n23.11.2020 486 views0\n«Устоз менда Ўзбек тили китоби йўқ», «Устоз ўткан дарсда Сурайё олиб кетган китобимни, уйга вазифани қилолмадим»… Аслида касбимни жуда яхши кўраман. Ўн йилдан ошиқ касб – ҳунар коллежида фаолият юритган бўлсам, мактаб ўқитувчиларига осон бизга нисбатан деб ўйлардим. Тақдир тақозоси билан «тегирмонимнинг тоши» Қорақалпоғистон Республикаси Тўрткўл туманидаги 10 – умумтаълим мактабига отилди. Бу мактабда дарс беришим мен учун ҳам машаққат ва маъсулиятли ҳам жуда қизиқарли. Чунки туманимиздаги бу мактаб Қардош тиллар мактаби яъни Туркман тиллар мактабидир. Ўқувчиларим бир – биридан яхши, одобли ва ўзбек тилида ўқиш – ёзишга жуда катта қизиқиш билан ҳаракат қилишади. Ўзбек тилидан гаплашиш уларга қийинчилик туғдиради, лекин минг бир ҳаракат билан Ўзбек тилида гапиришга уринишади. Энди гапиришни ўрганаётган фарзандимдек яхши кўраман ўқувчиларимни. Бир она фарзанди учун нима қилиш керак бўлса, мен ҳам ўқувчиларимга худди шундай оналик қилишга Ўзбек тилида тиниқ ва равон гапира олишлари учун қўлимдан келганча ҳаракат қиламан. Лекин…\nҲар ўқув йили бошланишида мен ҳам ўқувчиларим ҳам жуда хафа бўлиб кетамиз. Бу жуда кўпчилик ўқитувчиларни хафа қиладиган ҳолат аслида. Китоб етишмаслиги… Ўзбек мактабларида китоб етишмаслиги болалар учун жуда катта йўқотишдек туйилмаслиги мумкин, лекин ўзбек тилини фақат шу китобдан ўргана оладиган ва энди зинапоянинг бошида турган ўқувчилар учун бу катта йўқотишдек туйилади. Аслида ҳам шундай. Китобларни ўқувчиларимга тарқатиш жараёни мен учун жуда машаққатли. Қайси биринидир хафа қилиб қўйишдан, сенга китоб қолмади деб айтиш кўнглимни хира қилади. Ҳар 5 йилда чоп этиладиган дарслик китоблар – ҳар йили кўпаядиган ўқувчиларимга етмай қолади. Ўзбекистонда яшайдиган ҳар бир фуқаро Ўзбек тилини билиши керак деймиз, лекин уларга ёшлигидан Ўзбек тилини яхшилаб ўргатмасак, тилга нисбатан меҳр уйғота олмасак кўзлаган мақсадимизга эриша олмаймиз. Мактаб даврида Ўзбек тилини яхшилаб ўрганмас экан касб – ҳунар коллежида, Олий таълимда ўзбек тилида ўқиш улар учун қийинчилик туғдиради. Ўқувчиларимдан келажакда қайси соҳа бўйича ўқишни давом эттиришларини сўрайман лекин жавобларини эшитиб, хафа бўлиб кетаман. Жуда кўпчилиги чет давлатларда ўқишни хоҳлашади, «Мактаб пайтимиздан китобларни тўлиқ етиштириб беришмайди, лекин Университетга кириш учун Ўзбек тилидаги саволларни қаторлаштириб қўйишади. Туркман тилида ўқишни хоҳласам, фақат Туркман тили факультетига топширишим керак. Хеч бўлмаган – да кириш имтиҳонларимиз миллатимиздан, тилимиздан келиб чиқиб берилса, биз ҳам қийналмасдик.» Ўқувчиларимни бу фикрларидан жуда хурсанд бўламан, ўзбек тилини ўрганишга қийналса ҳам, ўз ҳуқуқларини талаб қилишни ўрганишяпти деб.\nОддий Ўзбек тили ўқитувчиси сифатида Халқ таълими Вазирлигидан бу ҳолатларни ўрганиб чиқишларини сўраган бўлар эдим. Тўғри, китоб ишлаб чиқаришни ҳам ўзига яраша машаққатлари бор лекин хеч бўлмаган – да, қардош тил мактабларида китоб етишмовчилиги камайса, ўзбек тилимизни тарғиб қилиш бўйича кўзлаган мақсадимизга эришамиз назаримда….\nТўрткўл тумани 10 – мактаб Ўзбек тили ўқитувчиси\nПрезидент томонидан рағбатлантирилган берунийлик Муродбек эътибор марказида


ФК Ўзбекистон миллий жамоаси дарвозабони Игнатий Нестеровни 8 ойга футболдан четлатган. Бу ҳақда футбол мутахассиси Алишер Никимбаев ўзининг телеграм каналида ёзган. Маълум бўлишича, Нестеровни 16 ойга четлатишлари ҳам мумкин бўлган.\nДисквалификация муддати 13 февралдан бошлаб ҳисобланади ва дарвозабон 13 октябрдан бошлаб ўйинларда қатнашиши, 13 августдан эса бирор клуб билан шартнома имзолаб, машғулотларни бошлаши мумкин. Нестеров Осиё кубогида Ўзбекистон миллий жамоаси сафида кўрсатган ёрқин ўйини сабаб Саудиянинг «Уҳуд» жамоасидан таклиф олган ва фаолиятини айнан шу жамоа сафида давом эттираётганди.\n«Уҳуд» сафида ўйнаётган вақтда Нестеровнинг қонида допинг аниқлангани боис у футболдан четлатилганди. Дарвозабон вазн тушириш учун қўлланиладиган тақиқланган воситани Осиё Кубоги вақтида қабул қилгани аниқланган. Игнатий Нестеров Осиё Кубокларида энг кўп – 5 марта қатнашган осиёлик ягона футболчи ҳисобланади.


Болаларга бепул тиббий хизмат кўрсатилиши шарт! — Фарғона шифокори\n08.01.2020 08.01.2020 fsh.uz\nФуқаролардан бири @sizdantelegram канали орқали Фарғона шаҳар болалар шифохонасида пулли тиббий хизмат кўрсатилгани ва бунинг сабабини тушунмагани ҳақида мурожаат йўллаган бўлиб, мазкур мурожаат вилоят Соғлиқни сақлаш бошқармаси мутахассислари томонидан атрофлича ўрганиб чиқилди.\nМаълум бўлишича, 2 январь куни шифохонага ҳақиқатан ҳам 70 нафардан зиёд фуқаро мурожаат қилган бўлиб, уларнинг 12 нафари даволаш учун ётқизилган. 16 нафар йўлланмасиз мурожаат қилган фуқарога пуллик тиббий хизмат кўрсатилган ва шифохона кассасига кирим қилинган.\nШу куни шифохонага мурожаат қилган Марғилон шаҳрида яшовчи А.А исмли фуқаро ҳам йўлланмасиз келгани боис амбулатор кўрикдан ўтканлиги учун 15 минг сўм тўлов қабул қилган.\nМаълумки, Ўзбекистон Республикасида 18 ёшгача (17 йил 11 ой 29 кун) бўлган болаларга Ўзбекистон Республикаси Соғлиқни сақлаш вазирлиги тизимидаги барча муассасаларда тиббий ёрдам кўрсатиш бепул амалга оширилиши белгилаб қўйилган. Бу ҳақда Ўзбекистон Республикаси Соғлиқни сақлаш вазирлигининг 2013 йил 10 июлдаги 225-сонли буйруғи ҳам мавжуд.\nБироқ, Фарғона шаҳар болалар шифохонаси маъмурияти бу мезонларни бузиб, шифохонага йўлланмасиз келган беморларга пуллик хизмат кўрсатиш тартибини йўлга қўйган.\nШифохона маъмурияти бу борада Вазирлар Маҳкамасининг 2017 йил 5 сентябрдаги 696-сон қарори билан тасдиқланган Низомнинг 13-бандини ўзларича талқин қилишган. Вазирлар Маҳкамасининг мазкур қарорига мувофиқ, ҳақиқатан ҳам агар мижоз тиббий ёрдам олиш учун тегишли йўлланмасиз (ордерсиз) тиббиёт ташкилотига бевосита мурожаат этса, тиббий ёрдам белгиланган тартибда пуллик асосда кўрсатилиши белгилаб қўйилган. Бироқ бу 18 ёшдан ошган катталар учун белгиланган мезон бўлиб, болалар шифохоналари қарорнинг бу бандини ўзларига татбиқ қилишлари мақсадга мувофиқ эмас.\nДемак ўша куни шифокорлар жиддий хатога йўл қўйишган.\nВилоят соғлиқни сақлаш бошқармаси мутахассислари иштирокида мазкур шифохонада йиғилиш ўтказилиб, мутасаддилар жиддий огоҳлантирилди. Келгусида шунга ўхшаш тушунмовчиликларнинг олдини олиш борасида зарур чора-тадбирлар белгилиб берилди.\n← Нима сабабдан 40 ёшдан кейин кўриш ўткирлиги пасаяди?\nТурп: Оздиради, ёшартиради, қонни кўпайтиради →\n30.12.2018 fsh.uz 532\n05.01.2018 fsh.uz 684\n16.01.2020 fsh.uz 191


Тожлардан бирини танланг ва келажакда сизни нима кутаётганини билиб олинг - Zamin.uz\n06:30 / 07 марта 2020\n1. Сизни келажакда катта ва соф севги кутмоқда!\nСиз ўзингизни севган инсонигизга бахшида этишга тайёр бўлган одамсиз. Яхшиямки, келажакда танланганингиз айнан шундай бўлади. Сизнинг муносабатингиз соф бефарқ бўлмаган севгига тўла бўлади, бунинг ёрдамида сиз ҳаётнинг барча муаммоларини осонгина ва оғриқсиз равишда енгасиз.\n2. Келажакда сиз ҳаётда янги ранглар билан порлаётган доноликка эга бўласиз\nСиз бошдан кечиришингиз керак бўлган қийин вазиятлар ҳаётингизга кўп фойдали нарсаларни олиб келади. Бу характернинг қатъийлиги ва муаммоларни тезда ҳал қилиш қобилияти, энг муҳими - донолик. Бу қийинчиликларни енгиб ўтиб, барча фойдали белгилар жам бўлади. Одамлар сизга маслаҳат сўраб мурожаат қилишади ва нарсалар тўғрисида сизнинг нуқтаи назарингизни ўзгартиришади.\n3. Сизни улкан муваффақият кутмоқда!\nСизнинг амбицияларингиз эртами-кечми тақдирланади. Сиздан талаб қилинадиган нарса бу мўлжалланган йўлдан адашмаслик, қийинчиликлардан қўрқмаслик ва хоҳлаганингизга эришиш учун ҳамма нарсани қилишдир! Муваффақият сиз кутмаган жойдан келади.\n4. Келажакда чинакам содиқ дўстлар орттирасиз\nСиз ишониш мумкин бўлган одамсиз. Ва одамлардан ҳам худди шундай нарсани кутасиз. Эҳтимол, ҳозир сиз ўзингизни бир оз ёлғиз ҳис қиляпсиз, ёнингизда бир умр йўлдошингиз йўқ. Аммо ташвишланманг, чунки яқинда сиз чинакам содиқ дўстларни учратасиз.\n5. Келажакда сиз бошқа жойга кўчишингиз кутилади!\nҲозир сиз яшайдиган жойингиздан тўлиқ қониқмайсиз. Сиз кетишни орзу қиласиз, лекин барчасини нолдан бошлашингиз керак деган фикр сизни сусайтиради. Бу ерда фақат битта маслаҳатни айтмоқчимиз, баъзан олдинга қадам ташлаш учун бироз орқага қадам ташлаш керак! Дадил бўлинг ва режангизни амалга оширинг. Бу осон бўлмаслиги мумкин, аммо бунга арзийди!


Сайёр судда туманнинг Янгиобод маҳалласида яшовчи вояга етмаган Жобир Чинниев (исм-фамилияси ўзгартирилган) томонидан содир этилган жиноят иши кўриб чиқилди.\nЖобир Чинниев жорий йилнинг 23 апрель куни тун ярмида туманнинг Қирққулоч маҳалласи ҳудудида кетаётиб, шу ердаги фермер хўжаликларидан бирининг даласида боғлаб қўйилган сигир ва бузоқни кўриб қолади. Атрофда ҳеч ким йўқлигини билган ўсмирнинг кўнглида уларни ўғирлаш режаси пайдо бўлади.\nШундан сўнг умумий нархи 10 миллион 400 минг сўм бўлган икки бош йирик шохли молни олиб кетиб, келгусида сотиш мақсадида бекитган. Аммо олиб борилган тезкор қидирув ҳаракатлари жараёнида жинояти фош бўлиб қолади.\nСуд ҳар жабрланувчи ва айбланувчи томоннинг фикрларини эшитиб, етказилган зарар тўлиқ қоплангани, қолаверса жабрланувчи томон айбдорни кечиришни сўрагани ва бошқа ҳолатларни инобатга олиб, Жобир Чинниевнинг айбдорлик масаласини ҳал қилмасдан туриб жиноят ишини тугатди.


Гуллаётган Қашқадарё: АҲАД БЕРДИЕВ ҲАҚИДА СЎЗ – Лола Ўроқова | ДУНЁ ЎЗБЕКЛАРИ | Mobile Version\nАҲАД БЕРДИЕВ ҲАҚИДА СЎЗ\nПештоқига “Китобсайёҳ” деб ёзиб қўйилган дарвозадан ичкарига киришим билан кўзларим қамашиб кетди. Ҳовли тўла анвойи гуллар: пушти, алвон, қирмизи, сафсар, оқ, сариқ ва ҳоказо… Гулларнинг номлари ҳам ажабтовур: питуня, сальвия. Қашқаргул, гултожихўроз, турфа хил райҳонлар ҳам бор. Гуллар орасида бешта ўтов ястаниб турибди. Узоқдан қараганда торгина йўлакчалар кўзга ташланмайди ва ўтовлар гуллар ичидан ўсиб чиққанга ўхшайди.\nСумкамни миллий услубда қурилган айвонга қўйдим-да бу гўзалликни суратга муҳрлаш учун телефонимни қўлимга олдим. “Юринг, юқоридан туширасиз”, деди мен сизга ҳикоя қилмоқчи бўлган қаҳрамоним Аҳад Бердиевнинг қизи Феруза Бердиева.\nИкковлашиб юқорига чиқдик. Юқори дегани Аҳад ака қураётган 24 ўринга мўлжалланган меҳмонхона. Ҳали қурилиш ниҳоясига етмаган, аммо бир қарашда бинони қуриш учун катта куч сарфлангани сезилиб турибди. Ниҳоят учинчи қаватга кўтарилиб, атрофга разм солдим. Бетакрор манзара, бетакрор гўзаллик!..\n…Ҳовлини айланиб юрганимда дарвоза очилиб Аҳад ака кўринди. Ёнларида Қашқадарё вилоят телерадиокомпанияси ходими, Ўзбекистонда хизмат кўрсатган журналист Гулбаҳор Мусаева.\nГулбаҳорнинг Аҳад ака ҳақида кўрсатув тайёрлаш учун келганидан хабарим бор. Ҳойнаҳой улар биргаликда туманнинг зиёратгоҳлари, сайёҳлик йўналишларида бўлиб қайтишяпти.\nАйвонда ўтириб анчагина суҳбатлашдик. Аҳад Бердиев ишлари ҳақида сўзларкан гап орасида яқинда туризм соҳасини янада ривожлантириш бўйича Президент Фармони чиққанидан ниҳоятда қувонганини айтди. “Энг юқори туризм салоҳиятига эга фуқаролар йиғинлари рўйхати шакллантирилиб, талаб даражасида бўлса “Туризм маҳалласи”, “Туризм қишлоғи” мақоми берилиши белгиланибди”, деди у гап орасида. Унинг мамнунлиги шундоққина сезилиб турибди.\nСуҳбатлаша туриб Аҳад ака ҳақида бирор нарса ёзиш фикри туғилди. Тўғри, илгари ҳам у киши ҳақида каттагина мақола ёзганман. Аҳад аканинг асли мутахассислиги меъмор экани, бир неча йил партия ташкилотларида ишлагани, кулолчилик заводини, “Олтин мерос” жамғармаси туман бўлимини бошқаргани, туман тарихига қизиқиб “Китоб тумани”, “Авлодлар кўприги”, “Ҳақиқатга садқа бош”, “Ойнинг кўринмас томони” ва бошқа қатор китоблар ёзгани, Турон фанлар академияси фахрий академиги бўлгани ва ҳоказо…\nАслини олганда Аҳад Бердиевнинг ижодий фаолияти унинг туризм соҳасидаги фаолияти билан чамбарчас боғлиқ ва бир-бирини тўлдиради. Негаки, «Китобсайёҳ» корхонасини ташкил қилиши уни ижод қилишга ҳам етаклади. Китоб туманининг сайёҳларга кўз-кўз этса арзийдиган гўшалари ниҳоятда кўп. Аммо бу кадим заминнинг нафақат сайёҳлар, ҳали ўзимиз ҳам ўрганиб улгурмаган сирли тарихи борки, уларни тарғиб қилиш орқали туризмни янада ривожлантириш мумкин.\nАҳад Бердиев даставвал ана шу мақсадни юзага чикариш учун иш бошлади ва манбалар тўплай бошлади. Шу жараёнда ўзи кутганидан ҳам кўпроқ маълумотга дуч келди. У сездики, тариқдай сочилиб ётган манбалар орасидан тўплаган маълумотлари сайёҳлар қўлига тутқазадиган оддийгина реклама қоғозларига сиғмайди.\nУларни китоб шаклига келтириш зарур. Шу тарика 1996 йилда унинг илк «Китоб тумани» рисоласи дунёга келди ва китобдан туманнинг улуғ кишилари, зиёратгоҳлари, қишлоқларнинг топономик номлари, географик ўрни ҳақидаги ва бошқа маълумотлар ўрин олди. У иккинчи китоби – «Авлодлар кўприги»да тарихнинг ичига янада чуқурроқ кирди, мозийнинг ҳали «теша тегмаган» қирраларига қалам тегдириб, Мирзо Улуғбекнинг қатл этилиши, Спитаменнинг ўлими билан боғлиқ тахминларини илгари сурди.\n«Ҳакикатга садка бош» китобида аждодларимиз Абу Бакр Китобий, Мулла Абдураҳмон Ҳисорий, Хушматбой, барлос уруғлари ҳақидаги илк маълумотларни киритди. Қабр тошларидаги битикларга таянган ҳолда Китоб беклари тарихини ёритиб берди.\nКитоб туманида туризм соҳасини ривожлантириш, бу соҳадаги давлат сиёсатини ижросини таъминлашда Аҳад Бердиевнинг хизматлари катта. Айниқса, Тошкентда бўлиб ўтган халқаро туризм ярмаркаларидан олган таассуротлари корхонанинг туризм фаолиятини янада яхшиланишига олиб келди. Туманда маҳаллий ва чет эл сайёҳларини қабул қилиш, республикамиз шаҳарлари бўйлаб саёҳат уюштириш, шунингдек, чет давлатларга жўнатиш сезиларли ошди. Бу борада “Китобсайёҳ” хусусий туристик корхонасида тажриба тўпланди ва малака орттирилди.\nАҳад аканинг саъй ҳаракатлари натижасида туманда 10 та сайёҳлик йўналишлари белгиланиб, жойларда тарғибот ишлари олиб борилди Хўжаимканаги, Оёқчи, Оқсув, Ҳазрати Башир, Хўжа Неъмати, Қайнар, Жовуз, Сўқар, Ҳазрати Султон… Бу йўналишлар ҳар бирининг тарихи ва табиати бор. Туманда биргина зиёрат туризми экотуризм, гастротуризм, агротуризм билан уйғунлашиб кетган манзиллар кўп. Зиёратга келган киши бир йўла атроф табиатидан баҳра олади, шу жойнинг тарихи, маданияти билан ҳам танишади.\n“Китобсайёҳ” корхонаси томонидан ҳар йили 3,5-4 минг нафар сайёҳга хизмат кўрсатилади. Ўтган 8 ойда бу рақам 2220 нафарни ташкил этди. 1160 киши республикамиз бўйлаб ва чет элларга саёҳатга чиқарилган бўлса, 128 нафар чет эл фуқароси, 932 нафар маҳаллий сайёҳлар қабул қилиб олинди. Сайёҳлар учун транспорт, ётоқхона, экскурсия, овқатлантириш хизматлари кўрсатилди.\nЮқорида корхона ҳовлисидаги чодирлар ҳақида гапирган эдик. Миллий услубда безатилган бу чодирларга ўтган ойларда 128 нафар чет эллик сайёҳлар тунаб қолишди. Уч қаватли янги меҳмонхона ишга тушса сайёҳларга хизмат қилиш сифати янада яхшиланади.\nБир сўз билан айтганда Аҳад Бердиевнинг “Китобсайёҳ” фирмаси ўз йўлини, ўз ўрнини топиб олган корхоналардан бири. Албатта, бу даражага етиб келишнинг ўзи бўлмаган. Югур-югурлар, муаммолар, тўсиқлар, босимлар…\nБироқ Аҳад ака чекинмаган, ҳаммасини енгиб ўтган.\nАйниқса, юртимизда туризм соҳасини ривожлантиришга катта аҳамият берилаётган бир пайтда Аҳад аканинг куни туғди, деб бемалол айтиш мумкин.\nИнобат Ойдин Нормуродова, Ёзувчилар Уюшмаси Қашқадарё Бўлими and\nБундай гузал жой Китобнинг каерида бунед этилди. Ахад ака соханинг фидойи ва куюнчак инсони. Якинда менга хам иккита китобларини совга килган эдилар. У киши олим сифатида хам Китобимизнинг фахри. Туризмни ривожлантириш йулида шундай катта ишларга бел боглаган эканлар, илохим омад ер булсин!\nМинг бор узр, шрифлар русскийга кириб колибди.\nАфсус, Аҳад Бердиевдек инсонлар орамизда бармоқ билан санарли. Қанийди, у кишининг ёнларида яна 3-4 киши бўлганида борми, Қашқадарё, жумладан жаннатмонанд Китобни сайёҳлар босиб кетарди. Негаки, бу гўша ҳали очилмаган сирлар китоби, Яшанг, Лола опа, шундай фидойи одамни элга таништирибсиз!\nАҳаджон ҳақиқатдан фидоий инсон, туманимизда сайёҳлик соҳасида талайгина ишларни амалга оширди ва оширмоқда. Аҳаджонни анча йиллардан бери биламан у Китоб тумани, унга яқин ҳудудларни тарихи ва улардаги тарихий маданий объектларни келиб чиқиши ҳамда жойлашиши бўйича ашаддий билимдони ва жонкуяри. Аҳаджонни келгусидаги амалга оширилаётган барча ишларига омадлар тилаб қоламиз !\n“Лаънати вақт! Бунча шошмаса! Орқа-олдига қарамайди-я. На тўхташни билади, на оромни. Чопгани чопган. Оёғига кирза этик кийиб олгандай қолдирган изиничи? На ўчириб бўлади, на йўқотиб. Лаънати вақт!..”\nУ ойнага қараб тураркан ўзига ўзи тўнғиллади. Аслида ҳуду-беҳудага ойнага қарамасди, лекин ҳозир уйдан чиқаётиб бурчакда турган уч табақали ойна олдида тўхтаб қолди. Сўнг яқинлашди. Қараса, кўзойнак турибди. Кўзойнакни тақиб олди ва ойнанинг яқинигача бўйнини чўзиб борди.\nБирдан… Юраги орқасига тортиб кетди. Юзи ғижимлаб ташланган қоғозга ўхшайди. Ҳамма ёғини ажин босиб, тўғри, эгри чизиқлар бир-бири билан туташиб, катта-кичик катакчалар ҳосил қилган.\nУ панжаларини юзига тегдириб, пастга қараб тортди, ўзича ғижимни ёзмоқчи бўлди. Бети бир оз таранглашди, аммо ажинлар ўрнидаги чизиқлар билиниб қолди, қанча тортмасин уларни йўқотолмади, ўчиролмади.\nУ шу кайфият билан пешайвонга чиқди. Зинадан тушаверишда панжарага суяниб кенг ҳовлига кўз югуртирди. Бир-бирига чирмашиб кетган дарахтлар, чиройли вайш қилинган ишком, ҳовлининг тўрт томонини ўраб олган уй-жойлар… Ҳаммаси кўзига омонат кўринди ва юраги шув этиб кетди…\nКелинини кўриб кайфияти баттар бузилди. Ичи ёна бошлади, кўзига келини балодай кўринди.\n“Келгинди! Шунча дов-дастгоҳ сенга қоладими? Бу ҳовлини ҳовли, уйни уй қилгунча султон суягим сув бўлган. Бир ғиштни бу ердан олиб у ерга қўймай ҳаммасига эгалик қиласанми? Бетайин хешларинг уйимга ин қуриб оладими? Ҳовлимни оёқ ости қиладими?”.\nМияси ғувиллай бошлади. Худди бугун-эрта ўлиб қолаётгандай, қудаси – келинининг онаси уй тўрида ўтириб баковуллик қилаётгандай ваҳимага тушди. “Бунақаси кетмайди, – ўзига ўзи гапирди у, – ўғлим билан гаплашиб олишим керак. Ўлсам хотинингни одамларини йўлатмайсан, мўрмалахдай ҳовлимни босиб олса, гўримда тикка тураман, дейман. Агар сўзимни икки қилсанг берган оқ сутимга розимасман, дейман. Нима десам дейман…”У важоҳат билан зинадан тушаётганди, қадамини нотўғри ташлаб юборди ва йиқилиб тушди…\n…Оёғи синибди. Бир ойдан ортиқ гипсда ётди. Қизлари бирров келиб хабар олиб туришди. Ҳали эрини, ҳали боласини баҳона қилиб, онанинг бир кеча ётиб кет, деган сўзларини ерда қолдиришди.\nКелин эса таътилга чиқди. Қайнонаси оёққа тургунича ёнидан жилмади…


Қамоқда қандай қийнашади\nCарвар Усмон “Иродаси кучли ва принципиал демократлар судларда ўзларини ҳимоя қилишдан бош тортмоқда. Улардан кўпчилигининг уйдирма жиноятларни бўйнига олиши ва авф этишини сўраб президентга ва халққа мурожаат қилиши гумон уйғотади”, - дейилади Ўзбекистон инсон ҳуқуқлари "Эзгулик" жамияти 20 октябрь куни тарқатган баёнотда.\n"Ёзувчи Мамадали Маҳмудов, шоир ва ҳофиз Дадахон Хасан, "Бирлик" партияси фаоллари Хамдам Сулаймон, Акбарали Орипов, Улуғбек Ҳайдаров, Дилмурод Муҳиддинов, Мамаражаб Назаров, "Серқуёш Ўзбекистон" коалицияси мувофиқлаштирувчиси Нодира Ҳидоятова, таниқли тадбиркор Санжар Умаров, ҳуқуқ ҳимоячиси Ёдгор Турлибеков ва бошқалар".\nБу "Эзгулик"нинг баёнотида келтирилган рўйхат бўлиб, ундан жой олганларнинг ҳаммаси турли муддатларга озодликдан маҳрум қилинган, кўпчилиги ўзлари устидан ўтказилган судловда адвокат хизматидан воз кечган, устларидан чиқарилган ҳукмни қайта кўриб чиқиш талаби билан шикоят аризаси ёзишни истамаган.\nЎзбекистонлик ҳуқуқ ҳимоячиларининг баёноти жиззахлик журналист Улуғбек Ҳайдаров устидан яқинда, 5 октябрь куни ўтказилган судлов тафсилотларини ёдимизга солди. Ўша куни инсон ҳуқуқлари ҳимоячиси Бахтиёр Ҳамроев мана бундай хабар қилган эди:\n“Суд залига бир амаллаб кириб олдик, лекин афсуски, Улуғбек Ҳайдаровнинг ўзи биздан чиқиб кетишимизни илтимос қилди”.\nБуни қандай изоҳлаш мумкин, деган саволимизга Бахтиёр Ҳамроев: "Улуғбекни тергов жараёнидаёқ синдириб бўлишган", - деб жавоб қилди.\nЎзбекистон инсон ҳуқуқлари "Эзгулик" жамияти ҳам\n20 октябрь куни тарқатган баёнотида судланаётган демократлар адвокатлардан воз кечар эканлар, "бу уларнинг иродаси заифлиги ёки ўз ҳуқуқларини билмаслиги аломати эмас, балки уларга нисбатан қўлланилаётган маънавий, руҳий ва жисмоний қийноқлар натижасидир", - деб ёзди.\nХўш, у қандай қийноқларки, киши мен жиноят қилганим йўқ, деган гапни айтишга қўрқса?!\nБу савол жавобини турманинг баландасини емаган одам билмайди. Шунинг учун уни - ўша баландани -еганлардан баъзиларини суҳбатга тортдик.\nЁзувчи Сафар Бекжон "Эзгулик" баёнотида келтирилган рўйхатдагилар каби сиёсий мотивлар билан қамалган эди. У мустақилликнинг дастлабки йилларидаёқ ўтириб чиқишга улгурди. Умрининг 1993-96 йиллар орасидаги 3 йилини зонада ўтказган адиб билан қамоқда қўлланиладиган қийноқлар тўғрисида суҳбатлашдик.\n“Кейинги пайтларда қамалаётганларнинг ўз ҳимоячиларидан воз кечаётганлиги уларнинг уриб майиб қилинаётганлигидан эмас, балки уларга руҳий азоб берилаётгани, турли дори-дармонлар берилаётганидандир”, - дейди Сафар Бекжон.\nУнинг айтишича, психотроп дорилар озиқ-овқатга қўшиб берилиши мумкин. Бундан ташқари инъекция йўли билан ҳам аристон "муолажа" қилиниши мумкин. Бундай "муолажа"дан сўнг маҳбус ҳалимдай юмшоқ бўлиб қолади.\nСиёсий маҳбусларни синдириш мақсадида психотроп дорилардан-да даҳшатлироқ воситалардан фойдаланишади, дейди адиб:\n“Ҳар хил овозлардан ҳам фойдаланишлари мумкин. Масалан, қулоқ эшитмайдиган, лекин мия "эшитадиган" овозлар бор. Шундай воситанинг менинг камерамга ўрнатилганини сезиб қолиб, шикоят қилган эдим. Назоратчилар, ўзинг жинни бўлаётгандирсан, дейишди, масхаралаб. Шундан сўнг камерадаги кўк лампочкани уриб синдирдим. Кейин мени бошқа камерага чиқаришди”.\nМустақил журналист, Андижон воқеаларидан сўнг инсон ҳуқуқлари ва журналистларга нисбатан кучайиб кетган таъқиб тазйиқлардан қочиб, бошқа давлатдан сиёсий бошпана олган Тўлқин Қораев турманинг баландасидан Сафар Бекжондай тўйиб емаганидан бахтли. Лекин тергов изоляторида ўтказган 10 куни ҳам сиёсийларга нисбатан қўлланиладиган қийноқ ва найранглар тўғрисида тушунча ҳосил қилиши учун етарли бўлган кўринади.\n“Сиёсий ва журналистик фаолиятим сабабли қамалган эдим. 10 кун давомида ҳар куни эрталаб икки соат ва кечқурун икки соат суроқ қилишди. Ўша "суҳбатлар" мазмуни, бериладиган саволлар мутлақо бир хил бўлар ва охир-оқибат журналистик ва сиёсий фаолиятимни тўхтатишимни талаб қилишар эди”.\nБу Тўлқиннинг ўзига нисбатан қилинган муносабат. У инсоф қилиб, 10 кун давомида ҳеч ким калтакламаганини ҳам таъкидлаб ўтди. Сиёсийларга нисбатан гап жисмоний қийноқ, яъни калтаклаш кўп ҳам қўлланавермаслигини Сафар Бекжон ҳам айтиб ўтган эди.\nТўлқин Қораев нафақат ўзи ўтирган ҳибсхонада, балки журналистик фаолияти давомида ўрганаётганимиз мавзуда кўплаб мақолалар ёзган. Шунинг учун айтиб берадиган гапи кўп. Унинг фикрича, баъзи сиёсий маҳбусларга дори беришга, уларга руҳий азоб беришга ҳам ҳожат йўқ. Терговчилар уларнинг соддадиллигидан усталик билан фойдаланади. Масалан, дейди Тўлқин Қораев, Улуғбек Ҳайдаровни ўшандай алдаган бўлишлари, "қўйнини пуч ёнғоққа тўлдирган" бўлишлари, яъни сен адвокатлардан воз кечсанг, суд залидан озод бўласан, деган бўлишлари мумкин. Амалда эса, бунинг мутлақ акси бўлиб чиқди. Журналист 6 йилга қамалиб кетди.\nСиёсий сабаблар билан турмада ўтириб чиққан ёзувчи ва журналистлар билан бугунги суҳбатимизга Ўзбекистон инсон ҳуқуқлари "Эзгулик" жамияти 20 октябрь куни тарқатган баёноти туртки бўлди.\nТилга олинган ҳужжат муаллифлари барча жамоат ташкилотлари ва уларнинг фаолларини ўзбекистонлик сиёсий маҳбуслар билан ҳамжиҳат бўлишга чақирган.


Ҳиба – муайян мол-мулкни бировга эвазсиз мулк қилиб бериш / Ислом молияси\nHome Бошланғич билимларФиқҳ\tҲиба – муайян мол-мулкни бировга эвазсиз мулк қилиб бериш\n06.11.2020 212 views\nҲиба деб бир шахснинг бошқа бир шахсга муайян мол-мулкни ўз хоҳиш иродаси билан эвазсиз мулк қилиб бериши (ҳадя қилиши)га айтилади.\nАгар ҳадя Аллоҳ розилигини топиш мақсадида бирор тақводор инсон, мискин ёки қариндошга қилинса, у ҳолда бу таҳсинга лойиқ/ маъқул амаллардан ҳисобланади. Зеро, Аллоҳ Таоло Қуръони каримда: “Юзларингизни машриқ ва мағриб томонга буришингиз (яъни ибодат қилишингизни ўзи тўла) яхшилик эмас. Балки Аллоҳга, охират кунига, фаришталарга, китобларга, пайғамбарларга иймон келтирган, ўзи яхши кўрган молидан қариндошларига, етимларга, мискинларга, йўловчи (мусофир)ларга, тиланчиларга, қулларни озод қилиш йўлида берадиган, намозни тўкис адо этиб, закот тўлаб юрадиган киши ва келишилган аҳдларига вафо қилувчилар, шунингдек, оғир-енгил кунларда ва жанг (шиддат) пайтида сабр қилувчилар яхшилик (аҳли)дир. Ана ўшалар (иймонларида) содиқдирлар ва айнан ўшалар тақводордирлар”, деб марҳамат қилади. (Бақара сураси, 177 оят).\nШунингдек, Абу Ҳурайра розияллоҳу анҳудан қилинган ҳадисда Расулуллоҳ соллаллоҳу алайҳи ва саллам, “Ўзаро ҳадя қилишинглар, муҳаббатли бўласизлар”, дедилар (Имом Бухорий ва Имом Насоий ривоятлари).\nМақтаниш, ўзини кўрсатиш учун қилинган ҳадя эса маломатга лойиқ бўлган ишлардандир.\nҲиба қилувчи вояга етган, оқил, озод, ҳамда ҳибани амалга ошириш ҳуқуқига эга бўлган шахс бўлиши керак;\nҲибани амалга оширувчи уни ўз хоҳиш иродаси билан қилиши керак, яъни у бунга мажбур қилинмаётган бўлиши керак;\nҲиба шариат савдо қилишга изн берган мол-мулк тоифасида бўлиши керак, яъни маст қилувчи ичимлик ёки чўчқа каби ислом динида ҳаром қилинган нарсалардан бўлмаслиги лозим;\nҲибани қабул қилувчи бунга рози бўлиши керак, чунки бу битим ҳам таклиф ва қабул асосида амалга ошириладиган ва мулкка эгалик қилишга алоқадор битимлар сирасига киради;\nҲиба битими дарҳол кучга киради ва доимий кучга эга бўлади, яъни муайян муддатга ҳиба қилиб бўлмайди. Масалан, мана шу нарсани сенга бир ой муддатга ҳиба қиламан дейиш мумкин эмас. Бундай шарт билан ҳиба қилиб бўлмайди;\nҲиба эвазсиз қилинади ва ихтиёрий иш саналади;\nҲиба қайтариб олинмайди, шу жумладан эр-хотиннинг бир-бирларига қилган совғалари ҳам, чунки Расулуллоҳ соллаллоҳу алайҳи ва саллам, Ибн Аббос розияллоҳу анҳудан ривоят қилинган ҳадисда: “Ҳибасини қайтариб олувчи одам қусқисини (қусганини) қайтариб олувчи одам кабидир”, деганлар. (Бешовлари ривоят қилишган). Фақатгина ота-она ўз фарзандига қилган ҳадя/совғасини қайтариб олиши мумкин. Бунга Расулуллоҳ соллаллоҳу алайҳи ва салламнинг қуйидаги ҳадиси асос бўлади: “Ҳадя/совға қилиб сўнгра қайтариб олиш ҳеч кимга мумкин эмас, илло ота-она ўз фарзандига қилган совғасини қайтариб олишига рухсат берилади” (Имом Абу Довуд, Имом Термизий ва Имом Можа ривоят қилганлар);\nОта ўз фарзандларига тенг равишда ҳадя/совға-салом улашиши керак, агар инсон ўз фарзандларидан бирига ёки баъзиларига ҳадя берса-ю, аммо баъзиларига бермаса ва бу фарзандлар ўртасида норозилик келтириб чиқарса, у ҳолда бундай хатти-ҳаракат ҳуқуқий жихатдан кучга эга бўлмайди. Агар ҳадя олмаган фарзандлар отанинг бундай қарорига рози бўлишса у ҳолда бунда муаммо йўқ. Бунга асос сифатида қуйидаги ҳолат ва унга доир ҳадис келтирилади: Нўъмон ибн Башир розияллоҳу анҳудан ривоят қилинади: “Отам бир куни менга ҳадя берди. Кейин онам Амра бинти Равоҳа отамга: “Набий соллаллоҳу алайҳи васалламга бориб, бунга у зотни гувоҳ қил”, деди. Кейин отам Набий соллаллоҳу алайҳи васалламнинг ҳузурларига бориб, у зотга бу ишни зикр қилди. У зот алайҳиссалом: “Сенинг ундан бошқа ҳам фарзандларинг борми?”, дедилар. Отам: “Ҳа, бор”, деб жавоб берди. Набий алайҳиссалом: “Сен уларнинг ҳар бирига Нўъмонга берганинг каби ҳадя бердингми?”, дедилар. Отам: “Йўқ”, дея жавоб берди. Шунда Расулуллоҳ соллаллоҳу алайҳи васаллам: “Ортингга қайтгин! Албатта, мен зулмга гувоҳлик бермайман”, дедилар” (Муттафақун алайҳ);\nЎлим тўшагида ётган ота ўз фарзандларидан бирига васиятнома орқали ёки бевосита бирор ҳадя қилиши жоиз эмас, лекин бошқа меросхўрлар бунга розилик беришса жоиз;\nҲадя қилиш учун бирор нимани шарт қилиш мумкин. Масалан: “Агар бугун ёмғир ёғса, мен сенга фалон нарса совға қиламан”, дейиш;\nҚарз берган киши қарздордан берган қарзини кечиб юбориш орқали ҳам совға қилиши мумкин;\nБерилган совғани қайтариб бериш тўғри эмас, хаттоки ўша нарса совға олувчига кичкина ёки тор бўлса ҳам;\nҲадяга ҳадя билан жавоб қайтариш Пайғамбаримиз (САВ) суннатларидандир. Ойша (р.а): “Расулуллоҳ соллаллоҳу алайҳи ва саллам совға/ҳадя қабул қилар эдилар ва эвазига бирор нима берердилар”, деганлар (Имом Бухорий ривояти);\n7 ёшга кирмаган ёш болаларга бегона кишилар томонидан берилган совға уларнинг оталари ёки васийлари (агар бола етим бўлса) томонидан қабул қилиб олинади. 7 ёшга кирган болалар совғани ўзлари қабул қилиб олишлари мумкин, фақат бунда уларнинг оталари иштирок этиши керак бўлади. Албатта бу болаларни турли ҳийла-найранг ва қаллобликлардан ҳимоя қилиш учундир.\nHadyaHibaIslom moliyasiИслом молиясиҲадяҲиба


Қозоғистонда ADAL ва AMANAT сиёсий партиялари бирлашди, бу мамлакатга нима беради\nNUR-SULTAN. Kazinform – Қозоғистонда ўз тарафдорлари ташаббуси билан ташкил топган ADAL партияси бошқарувчи AMANAT партияси билан бирлашди. Бу, Президент Қасим-Жомарт Тоқаев фикрича, бош партияни модернизация қилишга хизмат қилади, деб хабар беради Kazinform мухбири.\nҚР Президенти AMANAT партияси раиси ваколатини ўзидан соқит қилди\nNUR-SULTAN. Kazinform – Қозоғистон Президенти Қасим-Жомарт Тоқаев бугундан эътиборан AMANAT партиясининг раиси ваколатини ўзидан соқит қилди, деб хабар беради Kazinform.\nҚР Президенти Amanat партиясини модернизация қилиш ишларни фаоллаштириш бўйича кўрсатмалар берди\nNUR-SULTAN. Kazinform – Давлат раҳбари Қасим-Жомарт Тоқаев «Amanat» партияси ижрочи котиби Асхат Ораловни қабул қилди, дея хабар беради Kazinform Ақордага таяниб.\n«AMANAT» партияси фракцияси келгуси давр учун устувор вазифаларни белгилаб олди\nNUR-SULTAN. Kazinform – 3 март куни парламент спикери Ерлан Қошанов раислигида «AMANAT» партияси фракциясининг йиғилиши бўлиб ўтди, унда Президент, партия раиси Қасим-Жомарт Тоқаев томонидан белгилаб берилган янги вазифаларни амалга ошириш масалалари муҳокама қилинди, деб хабар бермоқда Kazinform.\nАйни пайтда Қозоғистон сиёсий тизимида трансформация юз бермоқда - сенатор\nNUR-SULTAN. Kazinform – Қозоғистонда ҳукмрон партиянинг нафақат номи ўзгарди, балки, унинг мазмун-моҳияти, партиявий иш мазмуни ҳам ўзгаради. Қозоғистон Республикаси парламенти Сенати депутати Ақилбек Куришбоев шундай фикрда, деб хабар беради Kazinform мухбири.\nПрезидент: Янги Қозоғистонни барпо этиш келажагимизни ҳал қиладиган жуда муҳим вазифадир\nNUR-SULTAN. Kazinform – Янги Қозоғистонни барпо этиш келажагимизни белгилаб берувчи жуда муҳим вазифадир. Бу ҳақда Қозоғистон Президенти Қасим-Жомарт Тоқаев маълум қилди, дея хабар беради Kazinform мухбири.\n16 март куни мен янги сиёсий ислоҳотлар дастурини эълон қиламан – ҚР Президенти\nNUR-SULTAN. Kazinform – Қозоғистон Президенти Қасим-Жомарт Тоқаев 16 март куни янги сиёсий ислоҳотлар дастурини эълон қилади, деб хабар беради Kazinform мухбири.\nҚР Президенти «Nur Otan» партияси номини «Аманат» деб ўзгартиришни қўллаб-қувватлади\nNUR-SULTAN. Kazinform – Давлат раҳбари «Nur Otan» партиясининг номини «Аманат» деб ўзгартиришни қўллаб-қувватлади, деб хабар беради Kazinform.\nNUR-SULTAN. Kazinform – Қозоғистон Республикасининг Биринчи Президенти – Елбасы Нурсултон Назарбоевнинг «Nur Otan» партияси раиси лавозимини тарк этиш тўғрисидаги қарорига Жамбил вилояти маслиҳати депутати Уалихон Болатбек муносабат билдирди, дея хабар беради Kazinform мухбири.\nҚозоғистонда Парламент сайлови якунлари эълон қилинди\nNUR-SULTAN. Kazinform – Қозоғистон Марказий сайлов комиссияси 10 январь куни бўлиб ўтган ҚР Парламенти Мажилиси депутатлари сайловларда учта сиёсий партиянинг мандатларини эълон қилди. Ушбу партиялар Парламентдан ўрин эгаллаш учун зарур бўлган камида 7 фоиз овоз тўплаш талабини бажаришди, деб хабар беради Kazinform мухбири.\nБиринчи Еxit poll натижалари эълон қилинди\nNUR-SULTAN. Kazinform – Қозоғистон Республикаси Парламенти депутатлари сайловида «Nur Otan» партияси 71,97% овоз олди, деб хабар беради Kazinform мухбири.\nҚозоғистонда Мажилис ва маслихатлар депутатлари сайловлари бошланди\nNUR-SULTAN. Kazinform – Қозоғистоннинг 9 вилояти ва республика аҳамиятига эга Нур-Султон, Алмати ва Чимкент шаҳарларида ҚР Парламенти Мажилиси ва маслихатлар депутатлари учун овоз бериш бошланди, деб хабар беради Kazinform мухбири.


Сиз шу ердасиз: Бош саҳифа 2012 йил 3-сон Ҳақиқий мўминлар сифатлари\n«Фақат Аллоҳ (номи) зикр қилинганида қалбларига қўрқинч тушадиган, Унинг оятлари тиловат қилинганда имонлари зиёда бўладиган ва Парвардигорларигагина суянадиган кишилар (ҳақиқий) мўминдирлар.Улар намозни тўкис адо этадилар ва Биз уларни баҳраманд қилган нарсалардан инфоқ-эҳсон қиладилар. Ана ўшалар ҳақиқий мўминлар бўлиб, улар учун Парвардигорлари ҳузурида даражалар, мағфират ва улуғ ризқ бордир»(Анфол, 2-4).\nБу ояти карималарда банданинг «ҳақиқий мўмин» дея васф қилинишига ва Аллоҳ таолонинг мақтову марҳаматларига сазовор бўлишига сабаб бўладиган сифатлардан бир нечтаси баён этилган. Биринчи оятда ана шу сифатлардан учтаси келтирилган: Аллоҳдан қўрқиш, имон зиёда бўлиши ва таваккул.\nҲақиқий мўминлар Аллоҳ таолонинг гўзал исмлари ва олий сифатлари зикр қилинганида қалблари қўрқувдан титрайди. Бунга сабаб имонларининг қуввати, Парвардигорларининг амрига оғишмай итоат қилишлари ва ўзларини доимо Унинг ҳузурида тургандек ҳис этишларидир.\nОятдаги «қўрқинч»дан мурод Аллоҳнинг азобидан қўрқувдир. Бошқа ояти каримада: «...қалблари Аллоҳнинг зикри билан ором оладиган зотлар...» (Раъд, 28), дейилган. Бу икки ҳолат бир-бирига зид эмасми, деган савол туғилиши мумкин. Йўқ, қалбнинг қўрқиши ва ором олиши бир-бирига зид эмас. Зеро, ҳақиқий мўминлар Аллоҳга яқиний имонлари боис Ундан қўрқсалар ҳам, руҳлари ҳаловатда ва сакинатда бўлади.\n«...Унинг оятлари тиловат қилинганда имонлари зиёда бўладиган...» Аллоҳнинг каломини эшитганларида ёки ўзлари тиловат қилганларида унинг беназир балоғати ва илоҳий тароватидан имонлари зиёда бўлади. Мотуридийлик ақидаси ва ҳанафийлик мазҳабига кўра, имон яхлит бўлиб, ортмайди ва камаймайди. Демак, имоннинг ортиши, деганда унинг нури зиёда бўлиши, деб тушунилади.\n«Улар намозни тўкис адо этадилар ва Биз уларни баҳраманд қилган нарсалардан инфоқ-эҳсон қиладилар». Яъни, бўйинларидаги фарз намозларни тўкис адо этадилар ва уларга ризқ қилиб берилган молдан закот, садақа, ҳаж каби хайрли ўринларга сарфлайдилар.\n«...Ана ўшалар ҳақиқий мўминлардир...» Мазкур сифатларга эга бўлган мусулмонгина «ҳақиқий мўмин» номига лойиқдир. Ҳасан Басрий (р.а.)дан бир одам: «Сиз мўминмисиз?» деб сўраганида бундай жавоб берган эканлар: «Мўмин икки хил бўлади. Агар сиз Аллоҳга, фаришталарга, китобларига, пайғамбарларига, жаннатга, дўзахга, ўлгандан кейин қайта тирилишга ва ҳисоб кунига бўлган имонимни сўраётган бўлсангиз, мен мўминман. Лекин Аллоҳ таолонинг «...Ана ўшалар ҳақиқий мўминлардир», деб тугайдиган оятларидаги мўминлик ҳақида сўраётган бўлсангиз, Худо ҳаққи, мен ўшаларданманми, йўқми, билмайман».\nИбн Хатиб бундай деган эканлар: «Ҳар бир мўмин бу ояти карималарни ўқиб, фикр қилсин ва ўзини текшириб чиқсин. Агар ўзини ушбу сифатларга эга деб билса, Аллоҳ таолонинг берган лутфу эҳсонидан қувонсин. Борди-ю ўзини бошқа водийда, мазкур сифатларни бошқа водийда кўрса, унда марҳамати чексиз ва шафқати ҳадсиз Парвардигордан қалбини тозалаши, имонининг нури ва таваккулини орттиришини ҳамда намозларни ўқиб, закотларни беришга муваффақ этишини сўраб ёлворсин. Чин дилдан, ихлос билан сўраса, иншааллоҳ, ана шу бахтиёр инсонлар даражасига эришади».\n2012 йил 11 июнда эълон қилинган 2133 марта кўрилган


ОАВ: Саудия Арабистони АҚШга нефть экспорт қилишни 30 йиллик минимумгача қисқартиради\n20:35 / 13.06.2017\nСаудия Арабистони АҚШга нефть экспорт қилиш ҳажмини тахминан 30 йил ичидаги минимум қийматгача қисқартиради. Июль ойидаги савдо 1988 йилнинг шу ойидан бери минимали бўлади, деб ёзмоқда вазиятдан хабардор бўлган манбаларга иқтибос келтирган ҳолда The Wall Street Journal нашри.\n"Saudi Aramco давлат компанияси июнда АҚШга сотадиган нефть ҳажми кунига миллион баррелдан пастроққа тушишини кутмоқда, сўнгра июлда кунига 850 минг баррелгача қийматга тушиб кетади. АҚШ энергетика вазирлигининг энергетика бўйича бошқармаси маълумотларига кўра, АҚШга экспорт бўйича июлдаги кўрсаткич 1988 йилнинг шу ойидан бери кузатилган энг паст кўрсаткич бўлади", деб таъкидлаб ўтди нашр.\nБаъзи таҳлилчиларнинг фикрича, экспорт ҳажмининг бу қисқартирилишлари ОПЕК ва унга кирмайдиган давлатларнинг нефть глобал захираларини қисқартириш бўйича келишувини амалга оширишга ёрдам беради.\n"АҚШга экспортнинг пасайиши Саудия Арабистони таклифнинг ортиқчалиги муаммосини ҳал қилишга жиддий муносабатдалигини кўрсатади", деб таъкидлаб ўтди нашрга Credit Suisse Group AG’нинг глобал энергетик стратеги Ян Стюарт.\nОПЕК ва унга кирмайдиган давлатлар 2016 йил охирида Венада нефть қазиб олиш ҳажмини октябрдаги даражадан умумий ҳисобда 1,8 млн баррелга камайтиришга келишиб олишганди. Ушбу келишув 2017 йилнинг биринчи ярми учун узайтириш имкони билан тузилган. Май ойида унинг амал қилиши 9 ойга – 2018 йил мартигача узайтирилганди.\nСаудия Арабистони АҚШ нефть экспорти


Ucell сотилди. Хўш, харидор ким? - Terabayt.Uz\nCoscom мобил алоқа операторига (Ucell) эгалик қилган Telia Company швед-фин компанияси ўзининг барча улушини (акцияларнинг 94 фоизи) Ўзбекистон Республикаси Давлат рақобат қўмитасига сотди. Компания пресс-релизида Ucell'ни 215 млн долларга сотиш ҳисобига шу кунгача шаклланган эски мажбуриятлар сақланиб қолаётгани маълум қилинган, деб ёзади Kun.uz.\nМанбаларга кўра, мобил операторига эндиликда UzMobile миллий мобил алоқа операторининг собиқ бош директори Владимир Кравченко бош директор бўлган.\nМаълумот учун, 2007 йилнинг июлида Telia (ўша вақтда Telia Sonera) Coscom'нинг асосий акционерига айланганди. 2008 йили эса оператор Ucell бренди остида фаолият юрита бошлаганди. Компанияда 1250 нафарга яқин ходим ишлаб келмоқда. Абонентлар сони 7 миллион атрофида.\nTelia МДҲ ва Марказий Осиё бозоридан кетиши аввалроқ маълум бўлганди. 2017 йилнинг октябрида Telia Company телекоммуникация ҳолдинги россиялик миллиардер Алишер Усмоновнинг USM Holdings компанияси назорат қиладиган алоқа оператори «Мегафон»даги акцияларини сотганди. 2018 йилнинг февралида эса Қозоғистонда фаолият олиб борган KCell «Казахтелеком»га сотиб юборилди.


Android ўрнига Fuchsia OS’ни кутиб олинг! (+видео) - Terabayt.Uz\nAndroid ўрнига Fuchsia OS’ни кутиб олинг! (+видео)\nGoogle компанияси келажак смартфон ва планшетларига ўрнатилувчи янги операцион тизимини яратмоқда.\nGoogle’дагилар янги мобил операцион тизим устида иш олиб бораётганлиги ҳақидаги хабарлар бир неча ой аввал пайдо бўлган эди. Ўшанда маълум бўлгани шу эдики, янги тизим Fuchsia OS деб номланади ва, Android’дан фарқли равишда, унда Linux кодидан фойдаланмайдиган янги ядро қўлланади.\nЭнди эса, интернетда Google’нинг сирли ишланмаси тўғрисида қўшимча маълумотлар ҳам тарқалди. Маълум бўлишича, аввало, Fuchsia OS – нафақат ядро, балки буткул янгича график қобиқ ҳамдир. Унга ҳозирча Armadillo деб ном берилмоқда. Мана, қуйидаги кичкина видеолавҳада унинг ташқи кўриниши ва ишлаши намойиш этилган:\nКўриниб турибдики, бу ҳали Fuchsia OS’нинг тест версияси ҳам эмас, шу боис, унинг якуний дизайни ва функционаллиги бундан фарқланиши мумкин. Аммо, афтидан, Google’чилар барча чет иловаларни орқа планга ўтказиб, асосий эътиборни ўз сервисларига қаратишмоқчи.\nФойдаланувчи интерфейси вертикал йўналишда сурилувчи асосий экранга асосланган; унда янгиликлар, хариталар, суратлар, об-ҳаво маълумотлари ва компаниянинг бошқа сервислари карточкалари жойлашган. Унинг кўриниши ва ишлаши смартфон устидан тўлиқ назоратни эгаллаб олган Google Now’га ўхшаб кетади.\nЯнги операцион тизимнинг қизиқарли ўзига хосликларидан бири – кўп ойнали режимда ишлай олишидир. Маълумотларга кўра, экранни нафақат ҳозирги Android Nougat версиясидаги сингари иккита қисмга, балки ўзингизга қулай бўлган хоҳлаганча қисмларга бўлса бўлади. Шу тариқа, Fuchsia OS планшетларда, ҳатто ноутбукларда ҳам ишлашга ажойиб тарзда мослашган тизим бўлади.\nЯнги тизим хусусида юқорида санаб ўтилган барча маълумотлар ҳозирча аниқ тасдиқланган эмас, улар Fuchsia OS ҳақида фақат умумий таассуротнигина бера олади. Умид қиламизки, Google компанияси яқин орада у ҳақдаги аниқ маълумотларни тақдим этади. Нима бўлганда ҳам, янги операцион тизимнинг якуний релизи чиқишигача ҳали вақт бор.\nУнгача эса биздан узоқлашманг – бу хусусдаги маълумотлар чиқиши билан сизга маълум қиламиз!\n#Android #Fuchsia OS #Google #хабарлар


Ота- онага яхшилик – .:: Xadicha.uz\nОта- онага яхшилик\nИнсон билан бўладиган муомала одоби рўйхатининг энг аввалида ота-онага яхшилик қилиш туради. Қуръони Каримда ота-онага яхшилик қилиш олиймақом иш эканини баён этувчи оятлар жуда кўп. Масалан “Анкабут” сураси 8-оятида Аллоҳ таоло айтади:\n“Ва инсонга ота-онасига яхшилик қилишни тавсия қилдик”.\nОта-она ҳар бир инсон учун ниҳоятда мўтабар, ҳар қанча эъзозга лойиқ кишилардир. Ислом динида ота-она ким бўлишидан яъни хоҳ мусулмон бўлсин, хоҳ ғайри дин бўлсин уларга яхшилик қилиш фарзанднинг бурчидир дейилган.\nИбн Аббос (р.а) дан ривоят қилинади: “Бир мўмин мусулмон инсоннинг ота-онаси бўлса, уларга яхшилик қилиб, унинг савобини кутган ҳолда тонг оттирган бўлса, Аллоҳ унга жаннатнинг икки эшигини очади. Агар фақат бири бўлса, биттасини очади. Агар фарзанд ота-онадан бирининг ғазабини чиқарган бўлса, ўша шахс рози бўлмагунча ундан Аллоҳ рози бўлмайди.”\n-Ота-она зулм қилган бўлса ҳамми? деб сўрашди.\n-Зулм қилган бўлсалар ҳам, деб жавоб берди ибн Аббос.(р.а) “\nБу ҳадиси шарифда агар ота-она фарзандига зулм қилувчи бўлиб турса ҳам фарзанди уларни норози қилса Аллоҳ таоло ота-онаси рози бўлмагунча рози бўлмас экан. Халқимизда “Ота рози-Худо рози” деган гап машҳур. Агар ўйлаб кўрсак, шу жумла тарихи ҳам ҳадисларга, саҳобалар сўзларига бориб тақалади. Мисол учун Абдуллоҳ ибн Умардан ривоят қилинади: “Робнинг ризоси ота-онанинг ризосидир. Робнинг норозилиги ота-онанинг норозилигидир.”-дедилар.\nНабий(с.а.в) айтадилар: “Учта дуо шак-шубҳасиз қабул бўлади: мазлумнинг дуоси, мусофирнинг дуоси ва ота-онанинг фарзандлари ҳаққига қилган дуоси”.\nДемак, ота-онамизни дуосини кўпроқ олишимиз керак экан.\nЯна, Тойсала ибн Майёсдан ривоят қилинади:\n“Нажданинг одамлари билан бирга эдим. Ўшанда бир қанча гуноҳлар қилдим. Ўзимча мазкур гуноҳларни гуноҳи кабиралардан деб билардим. Шуни ибн Умарга айтдим.\n“Улар нималар?” деди у.\n“Бу нарсалар гуноҳи кабира эмас. Улар 9та: Аллоҳга ширк келтириш, одам ўлдириш, жанг пайтида душмандан қочиш, покиза аёлни зинода айблаш, рибохўрлик қилиш, етимниниг молини ейиш, масжидда диндан чиқиш, одамларни масхара қилиш, боласи оқ бўлган ота-онанинг йиғлаши – деб, менга: “Сен дўзахдан қўрқасанми, жаннатга киришни хоҳлайсанми?”, деди.\n”Аллоҳга қасамки шундай”,дедим.\n”Ота-онанг тирикми?” – деди.\n“Онам бор”, дедим.\n“Аллоҳга қасамки агар онангга юмшоқсўз бўлсанг ва унга таом берсанг ҳамда гуноҳи кабираларни қилмаган бўлсанг, албатта жаннатга кирасан” деди “.\nОта-онамиз жаннатнинг калитларидир. Лекин ҳозирда қандай қилиб “Мурувват уйлари” қарияларга тўлиб боряпти? Эй, азиз ўқувчи нима учун бизлар жаннат калитларимизни бировларнинг қўлига топширяпмиз?! Инсон улғайгани сари кўпинча ота-онасига беЪетибор бўлиб боради.\nАбу Хурайра (р.а) доимо уйдан чиқишдан олдин онасига салом берар ва “Кичиклигимда тарбия қилганингиз учун сизга Аллоҳнинг раҳмати бўлсин дер, онаси ҳам алик олиб “Қарилигимда яхшилик қилганинг учун сенга ҳам Аллоҳнинг раҳмати бўлсин” дер экан. Ёки ўзингиз ўйлаб кўринг, охирги марта қачон ота-онангизга сизни тарбия қилгани учун раҳмат айтдингиз? Ахир сизни шу даражага етишишингизга улар сабабчи бўлмадими?! Қачон “Отажон, онажон сизларни яхши кўраман” дедингиз? Отамиз бизга ҳалол луқма едириш учун тун-у кун ишлайди, онамиз эса тунларини биз учун бедор ўтказиб, оқ ювиб, оқ тарайди, кундузлари доимо атрофимизда парвона бўлади. Бугун биз вақтимизни нимага сарфлаяпмиз? Йигирма тўрт соатимизнинг қанчасини ота-онамиз учун ажратяпмиз? Зеро, уларнинг юзига қараб туришимиз ҳам биз учун ибодатку! Динимизда бола ота-онасидан хабар олмай қўйса, уларга етарли меҳр кўрсатмаса ҳам оқ бўлар экан.\nБунинг учун “Гувоҳ бўлинглар ўғлимни ёки қизимни оқ қилдим” дейиши шарт эмас экан.\nНабий (с.а.в): “Бурни ерга ишқалансин, бурни ерга ишқалансин, бурни ерг ишқалансин” дедилар\n“Эй Аллоҳнинг расули, кимнинг?” дейишди .\n“Ота-онаси ёки улардан бири кексалигида улар билан бирга яшаб, дўзахга кирган кишининг” дедилар.\nАзизлар, ота-онамизга доимо эътиборли бўлайлик, уларни ғанимат билиб, меҳр кўрсатайлик, меҳримизни беришга энг лойиқ инсон улардир. Дуогўйларимизни дуоларимизда эслаб Аллоҳ таоло Исро сурасида буюрганидек”, Роббим улар мени кичиклигимда тарбия қилганларидек уларга раҳм қилгин” дея илтижо қилайлик.\nАллоҳ таоло барчамизга уларни бу дунёда кўзларини қувонтирадиган, охиратда бошларига нурдан тожлар кийдирадиган солиҳа фарзандлар бўлишни насиб айласин.\n1-курс талабаси М. Носирова\nMaqola juda ham tasirli hamda aniq dalillar bilan tuzilibdi.\nAlloh ilmingizni bundanda ziyoda qilsin


Ушбу замонавий ишлаб чиқариш субъекти ўтган қисқа даврда юртимиз ифтихори, саноатимизнинг етакчи корхонасига айланди. Чунки 1996 йилда бу ерда уч русумдаги транспорт воситасини тайёрлаш йўлга қўйилган бўлса, ҳозирги кунга келиб, “GM Uzbekistan”да ишлаб чиқарилаётган машиналар модели ўн биттага етказилди. Натижада мамлакатимизда ўзбек автомобиллари кириб бормаган хонадон, маҳалла, қишлоқ умуман қолмади. Улар халқимизнинг узоғини яқин, мушкулини осон қилмоқда.\nАвтоуловларимизга ташқи бозорда ҳам талаб ортиб бораётгани, айниқса, қувонарлидир. Бири-биридан кўркам, халқаро стандартларга тўла жавоб берадиган транспорт воситаларимиз МДҲ давлатларидан ташқари, Яқин Шарқ ва Африка мамлакатларида ҳам харидоргир.\nАйтиш жоизки, автомобилсозлигимизнинг мазкур корхонаси нафақат саноатнинг жадал ривожланиши, балки аҳоли бандлиги таъминланиши, турмуш фаровонлиги ошишида ҳам муҳим аҳамият касб этаяпти. Сабаби, кейинги йилларда заводга бутловчи буюмлар, эҳтиёт қисмлар, лок-бўёқ ва бошқа маҳсулотлар етказиб берувчи янги-янги корхоналар ишга туширилди. Масалан, бу йўналишда 1995 — 1996 йилларда “ЎзДонгЖу”, “ЎзДонгВонКо”, “ЎзТонгХонг”, “ЎзСэМюнг” каби 10 га яқин қўшма корхоналар ташкил этилган бўлса, бугунги кунда “Ўзавтосаноат” акциядорлик компанияси таркибидаги 35 дан ортиқ йирик қўшма ва маҳаллий ишлаб чиқариш субъектлари, шунингдек, 300 дан зиёд хусусий корхоналар томонидан зарур материаллар етказиб берилмоқда.\nМамлакатимиз автомобилсозлари мустақиллигимизнинг қутлуғ 25 йиллик тўйига муносиб туҳфа ҳозирладилар. Яъни “Ravon” бренди остида “Nexia” автомобилининг янги авлоди ишлаб чиқарила бошланди. Биз “Евро-5” талабларига мос бўлган ушбу автоуловлар учун бутловчи қисмлар етказиб бераётганимиздан беҳад мамнунмиз.\nБугун шаҳару қишлоқларимиз кўчаларини Асакада ишлаб чиқарилган замонавий машиналар тўлдириб юрибди. Уларни бошқараётган юртдошларимизнинг қалби ғурур ва ифтихор туйғуларига лиммо-лим. Зотан, водий бағридаги жавоҳир — автомобиль заводи Мустақиллик йилларида амалга оширилаётган иқтисодий ислоҳотларнинг юксак самарасидир.\n«ЎзДонгВонКо» қўшма корхонасининг техник хизмат кўрсатиш бўлими катта устаси, «Меҳнат шуҳрати»\nМазкур рукндаги бошқа мақолалар: « Хуштаъм, сифати юқори, экологик тоза\tҚурилиш материаллари саноати: изчил ислоҳотлар, салмоқли натижалар »


Мактаб ўқувчилари ўртасида робототехника танлови ўтказилади — Review.uz\nМактаб ўқувчилари ўртасида робототехника танлови ўтказилади\nЖорий йилнинг июн ойида Муҳаммад ал-Хоразмий номли ихтисослаштирилган мактабда робототехника танловининг финал босқичи бўлади. Танловда иштирок этиш истагида бўлганлар феврал сўнггига қадар анкета тўлдиришлари талаб қилинади.\nДастурий маҳсулотлар ва ахборот технологиялари технологик паркининг (IT Park) IT-маркази Ўзбекистон Ахборот технологиялари ва коммуникацияларини ривожлантириш вазирлиги кўмагида "Revochain Technology" МЧЖ билан ҳамкорликда Ўзбекистонда илк бор мактаб ўқувчилари ўртасида "RoboTech" танловини ўтказади.\nИштирокчилар ўз роботларининг имкониятларини кўрсатиб беришади\nТанлов туман, шаҳар ва вилоят саралаш босқичларидан ташкил топади. Уларда ғолиб бўлган ўқувчилар финалга чиқади ва ўз номинацияларида ғолиблик учун кураш олиб боради. Саралаш босқичи ғолиблари Intro танлов доирасида аниқланади, унда улар ўз роботларининг имкониятлари ва афзалликларини кўрсатиши керак. Иштирокчилар ўз роботи хақида сўзлаб беради ва унинг имкониятларини намойиш этади, ҳайъат аъзоларининг саволларига жавоб беради. Бундан ташқари, улар махсус "Х" топшириқни бажариши керак, унинг доирасида ўз роботлари учун дастур ёзиши ва аввалдан унинг дастурий таъминотида кўзда тутилмаган функцияларни бажариш буйруғини бериши зарур бўлади.\nТанлов июнь ойида ўтказилади\n2020 йилнинг июнь ойида бўлиб ўтадиган танловнинг финал босқичида вилоят саралаш босқичларининг 14 энг яхши жамоаси иштирок этади. Улар шу каби танловлар учун анъанавий ҳисобланган учта йўналишнинг биттаси бўйича баҳслашади.\nТанловда иштирок этиш текин\nТаъкидлаш жоизки, танловда иштирок этиш бепул. Шу сабабли "RoboTech"да 8-синфдан 11-синфгача бўлган мактаб ўқувчилари иштирок этиши мумкин. Бунинг учун 2020 йил 29 февралгача http://bit.ly/robofest_uzb манзили бўйича электрон анкетани тўлдириш кифоя. Танловнинг финал босқичи Муҳаммад ал-Хоразмий номли ихтисослаштирилган мактабда бўлиб ўтади.


Авиаҳалокат сабаблари ўрганилмоқда\nПолша ҳукуматига тегишли учқичнинг Смоленск яқинида ҳалокатга учраши, дастлабки маълумотларга кўра, учқичдаги техник носозликлар билан боғлиқ эмас. Бу ҳақда Россия прокуратураси қошидаги тергов қўмитаси раҳбари Александр Бастрикин маълум қилди.\nУнинг сўзларига кўра, экипаж аъзоларининг ер хизматлари билан олиб борган сўзлашувлари синчковлик билан ўрганиб чиқилган ва дастлабки хулосага кўра, фожиага техник носозликлар сабаб бўлмаган.\nАйни пайтда авиаҳалокат сабаблари ўрганилмоқда. Махсус тузилган тафтиш қўмитасига Россия бош вазири Владимир Путин раҳбарлик қилмоқда.


Охирги 15 йилда интернетдан фойдаланувчилар сони 7 баробарга ошди » Ўзбекистон янгиликлари – Zamin.uz\nОхирги 15 йил ичида ахборот-коммуникацион технологияларининг кескин ўсиши кузатилди. Ҳисобот даврида интернетдан фойдаланувчилар сони 7 баробарга ошди, деб хабар бермоқда kun.uz.\nБу ҳақда Халқаро электр алоқа иттифоқининг ҳисоботида маълумот берилди. Ҳужжат БМТ Халқаро учрашувининг ахборот жамияти масалалари бўйича Форумида тақдим қилинди. Тадбир Женевада 25-29 май кунлари бўлиб ўтади. Тадбирда турли мамлакатлардан ташриф буюрган 1 700 киши иштирок этмоқда.\nҲисоботда айтилишича, бугунги кунда 3.2 млрд одам интернет хизматларидан фойдаланади, улардан 2 млрд нафари ривожланаётган мамлакатларда яшайди. 2000 йилда уларнинг сони 738 млн кишини ташкил қилган эди.\n14:11 Ўзбекистонда интернет фойдаланувчилари сони 12 миллион нафардан ошди\n17:41 Telegram асосчиси ундан ойига 62 млн киши фойдаланаётганини айтди


Илк бор кўзи ожиз фуқаролар учун Брайль алифбосида сайлов бюллетенлари тайёрланади\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Илк бор кўзи ожиз фуқаролар учун Брайль алифбосида сайлов бюллетенлари тайёрланади\t15:03, 08 ноябрь 2016\tБугун Ўзбекистон Республикаси Марказий сайлов комиссиясининг мажлиси бўлиб ўтди. Уни Комиссия Раиси М. Абдусаломов бошқарди. Мажлисда сиёсий партияларнинг вакиллари, ЕХҲТ Демократик институтлар ва инсон ҳуқуқлари бўйича бюроси сайловни кузатиш миссияси аъзолари, шунингдек оммавий ахборот воситаларининг ходимлари иштирок этди.\nМарказий сайлов комиссияси кўзи ожиз фуқароларнинг сайлов ҳуқуқларини таъминлаш, улар учун Брайль алифбосида сайлов бюллетенларини тайёрлаш бўйича қўшимча чора-тадбирларни қабул қилди.\nБундай бюллетенлар Ўзбекистонда ўтказилаётган сайловларда илк бор қўлланилади.


Париж ҳужумлари қурбонлари ким эди? - BBC News O'zbek\nПариж ҳужумлари қурбонлари ким эди?\nФото муаллифлик ҳуқуқи PA LinkedIn\nImage caption Қурбонлар: Ник Александр ва Валентин Рибе\nПариж ҳужумларида нобуд бўлган 129 одам ҳақида маълумотлар юзага чиқмоқда.\nФранция ҳукумати бу маълумот учун махсус телефон рақамларини эълон қилди - 0800 40 60 05. Бедарак кетган шахслар қайд этилиши учун вебсайт ҳам очилган.\nИчки ишлар вазирлиги ижтимоий тармоқлардаги қатор шахсларнинг саҳифалари билан ҳам ўртоқлашди.\nБританиялик Ник Александр Батаклан концерт залида ҳалок бўлгани тасдиқланди. У Eagles of Death Metal мусиқий гуруҳининг тарғибот маҳсулотларини сотиш билан шуғулланган. Унинг ёнида бўлган қиз дўсти икки оёғидан яраланган ва Никнинг нобуд бўлганига гувоҳ бўлган.\n#rechercheParis (Парижни қидириб) ва #rechercheBataclan ҳаштаглари бедарак кетганларнинг исмлари ва суратларини тарқатиш учун қўлланилмоқда.\nТвиттерда @recherche_Paris аккаунти ҳам очилган.\nҚурбонларнинг исмлари ижтимоий тармоқлар ва маҳаллий хабар агентликлари томонидан тарқатилмоқда. Улар орасида қуйидаги шахслар бор:\nImage caption Парижда хавфсизлик чоралари кучайтирилган\nДжамила Ҳуд, 41 ёшида, Париж ғарбидаги Дрю туманидан.\nТомас Аяд, 34 ёшида, Амйен шаҳридан. У Universal Music France ташкилотида ишлаган ва Батаклан концерт залига икки ҳамкасби билан борганди.\nУнинг ташкилотида ишлайдиган яна икки шахс Твиттерда Мари ва Ману дея эълон қилинди, аммо фамилиялари берилмади.\nФранциялик футболчи Лассана Диарра Твиттерда ўз амакиваччаси Аста Диаките отишмаларда ҳалок бўлганини ёзди. У Аста унга "катта опадек" бўлганини айтди. Диарранинг ўзи ҳужумлардан бирига саҳна бўлган Stade de France стадионида Олмонияга қарши тўп сураётганди.\nСедрик Мауди Нормандия вилоятидаги Калвадос шаҳри ҳокимияти ходими бўлган. У беш дўсти билан Батакландаги концертга келганди.\nМатю Ҳош France 24 телеканалида журналист бўлиб ишлаган. Унинг ҳамкасби Матю ёш бўлгани ва бир олти ёшли ўғилнинг отаси бўлганини ёзди.\nЛола Салинес ҳам Батакланда ҳалок бўлган. Унинг отаси аввалига уни Твиттерда қидирувга эълон қилди, сўнгра қизи ўлганини тасдиқлади.\nImage caption Мамлакат бўйлаб уч кунлик мотам эълон қилинди\n23 ёшли Элоди Брюл концертда дўстлари билан бўлган ва нобуд бўлган.\nЛондоннинг нуфузли LSE (Лондон Иқтисод мактаби) олийгоҳи битирувчиси Валентин Рибе ҳалок бўлганини собиқ курсдошлари Твиттерда эълон қилишди.\nТалафотлар орасида кўпгина хорижий фуқаролар ҳам бор.\nАҚШнинг Калифорния штатидан бўлган 23 ёшли Ноҳеми Гонзалеснинг ҳалок бўлгани университети томонидан чиқарилган баёнотда айтилди. У бир неча кун аввал Фейсбукдаги саҳифасида буткул нотаниш тилда 3D ясашни ўрганаётгани нақадар қийин экани ҳақида ёзганди.\nБельгия икки фуқароси талафотлар орасида эканини билдирди, аммо исм-шарифларини очиқламади.\nШвеция ташқи ишлар вазирлиги ўзининг бир фуқароси нобуд бўлгани ва яна бир нечаси жароҳат олганини айтган.\nРуминия ҳукумати эса икки фуқароси жон берганини билдирди.\nИкки мексикалик аёл ҳалок бўлишганини Мексика ҳукумати эълон қилди.\nИспания газеталари 29 ёшли испан фуқароси Алберто Гонзалес Гарридо Батакландаги концертда ҳаётдан кўз юмганини хабар қилишди.\nҲалок бўлганлар орасида ўз дўстларининг туғилган кунини нишонлашга чиққан тунислик икки опа-сингиллар ҳам бўлишган. Улар 34 ва 35 ёшларда эдилар.\nЧили фуқаролари Луис Фелипе Шох Валле, ҳамда Патриция Сан Мартин ва унинг қизи Элса Вероник Делплас Сан Мартин ҳам нобуд бўлганлар.\nПортугалиядан Парижга кўчиб ўтган 63 ёшли португал шахс ўлгани ҳам тасдиқланди. У Stade de France яқинидаги портлашлардан бирида ҳалок бўлган.\nСиз Париждамисиз? Ўз муносабатингизни билдирмоқчи бўлсангиз, биз билан боғланинг.


Тахминларга кўра юк машиналари тожикистонликларга қарашли бўлган.\nЎзбекистон Божхона хизмати ва Миллий хавфсизлик хизмати (МХХ) ходимлари Жизах вилоятининг Тожикистон билан чегарадош Янгиобод туманида чегарадан ноқонуний олиб ўтилаётган иккита КамАЗ юк машинасидаги товарларни қўлга туширди.\nМусодара қилинган товарлар Янгиобод туманида яшовчи кам таъминланган оилаларга тарқатилаётганини маҳаллий расмийлар Озодлик билан суҳбатда билдиришди.\nЖиззах вилояти Янгиобод тумани Хотин-қизлар қўмитаси раҳбари Зулайхо Назарқулова Озодликка тумандаги кам таъминланган оилаларга ёрдам Баланчақир маҳалласида тарқатилганини таъкидлади.\n- Кам таъминланган оилаларга ёрдам 20 февраль куни тарқатилди. Тадбирда ўзим ҳам қатнашдим,- деди Зулайҳо Назарқулова.\nУнга кўра, эҳтиёжманд фуқароларга ёрдам туман ва вилоят ҳокимияти расмийлари бошчилигида тарқатилган.\nҲодиса тафсилотлари ҳақида 27 феврал куни ёзган Uznews.net нашрига кўра, ноқонуний юклар ортилган машиналарни Тожикистон фуқаролари экани тахмин қилинаётган ҳайдовчилар бошқарган. Улар чегарачиларни кўргач транспорт воситаларини ташлаб воқеа жойидан қочиб кетган. Интернет нашрига кўра, мусодара қилинган товарлар орасида қишки кийим-кечак, пойафзал ва бошқа кенг истеъмол моллари бўлган.\nЛекин маҳаллий расмийлар Озодлик билан суҳбатда воқеа қачон рўй берганини аниқ айтиб бера олмади.\nЖиззах вилояти Янгиобод тумани Маънавият тарғибот маркази раҳбари Сабоҳат Абдураҳмонова Озодликка вилоят ва туман расмийлари олиб келган ёрдам юздан ортиқ фуқарога тақсимланганини билдирди.\n- Тарқатилди, тўғри. Қаердан келганини билмайман. 110 нафар фуқарога кийим кечак, идиш-товоқ, матолар ва бошқа буюмлар тарқатдик,- деди туман ҳокимияти расмийси.\nОзодлик радиоси расмийлар ёрдам сифатида тарқатилганини иддао қилаётган молни қўлига олган маҳаллийларнинг бирортасини топа олмади.\nСабоҳат Абдураҳмонова эҳтиёжманд фуқароларга ёрдам тарқатиш тадбирида биринчи марта иштирок этгани ва ёрдам маҳалла фуқаролар йиғинлари тақдим этган рўйхат асосида тақсимлангани қўшимча қилди.\n- Бизда ҳамма ночор яшамайди. Нисбатан кам таъминланган оилаларга тарқатилди. Эҳтиёжманд фуқаролар рўйхати маҳалла фуқаролар йиғинлари томонидан Маҳалла жамоат фондига берилади. Маҳалла жамоат фонди эса умумий рўйхат қилади. Шу орқали ёрдам 110 кишига берилди, деди туман ҳокимияти расмийси.\nЎзбекистонда давлат ҳисобига мусодара қилинган товарларнинг эҳтиёжманд фуқароларга тарқатилгани тўғрисида шу пайтгача маълумотлар тарқатилмаган.\nЎзбекистон Давлат Божхона қўмитасининг ўзини таништирмаган ходими Озодликка давлат ҳисобига мусодара қилинган товарлар тақдирини суд ҳал қилишини айтди.\n- Одатда товар тақдирини суд ҳал қилади. Суд қандай қарор чиқарса, ўша қарор амалга оширилади, деди Божхона қўмитаси ходими.


Республика онкология илмий маркази собиқ раҳбар ходимларининг иши судга оширилган\n18:45 / 02.11.2017\nТошкент шаҳар прокуратураси расмий вакили Бобир Деҳқонов Республика онкология маркази собиқ раҳбарлари Жиноят кодексининг бир неча моддалари бўйича айбланиб, уларга нисбатан тўпланган ҳужжатлар Жиноят ишлари бўйича Шайхонтоҳур туман судига оширилганини маълум қилди.\nБобир Деҳқонов Фото: KUN.UZ\nДеҳқоновнинг сўзларига кўра, гумондорлар Ўзбекистон ЖКнинг 167-, 1841-, 205- ва 209-моддаларида кўрсатилган жиноятларни содир этганликда айбланмоқда.\nУларга нисбатан тергов-суриштирув ишлари 2017 йил 21 апреда бошланиб, шу йилнинг 30-августида Жиноят ишлари бўйича Шайхонтохур туман судига топширилган.\n2008-2016 йилларда Онкология маркази бош ҳисобчиси лавозимида ишлаган Е.И.; 2000-2016 йилларда марказ директори лавозимида ишлаган Н.С.; 2009 йилдан бери марказнинг молия-иқтисод бўлими бошлиғи бўлиб ишлаган Н.Ф. лар 504,8 млн сўм миқдоридаги пул маблағларини ўзлаштириш, марказ харажатларини 802 млн сўмга кўпайтириб кўрсатиб, марказга тушган маблағларни камайтирганликда ва расмий ҳужжатларга сохта маълумотларни киритганликда айбланмоқда.


Чакалок парвариши - DAVOLASH DAVOLASH\nЧакалок парвариши — қоидалари, тавсиялар, ойлик гўдак парвариши асослари, муолажалар\nБаъзи ёш оналар чақалоқ билан уйда ёлғиз қолишганда ҳақиқий ваҳимага тушишади. Бундай вазиятга йўлиқмаслик учун,\nҳомиладорлик пайтидаёқ оналар туғруқхонадан чиқишганидан кейин янги туғилган чақалоқ парвариши қандай олиб борилиши ва нималар қилиш кераклигини аниқ билишлари, тасаввур қилишлари керак.\nЧакалок парвариши асослари ва зарурий муолажалар\nЯнги туғилган чақалоқнинг териси жуда нозик, заиф ва сезгир бўлади, шунинг учун терини нотўғри парваришлаш кўпинча тезда унинг инфекцияланишига ва инфекцион-яллиғланишли касалликлари ривожланишига олиб келади.\nКичкинтойларда терининг енг кўп яллиғланиши — йўргакли дерматитидир (қизариб, ачиши), лекин агар тери таъсирланишига инфекция ҳам қўшилса, везикулопустуйлоз (йирингли тошмалар, кўпинча иссиқлик тошиши,\nйўргакли дерматитга стафилококк инфекцияси қўшилиши фонида тери қатламлари, бўйин, думбада ривожланади), пўрсилдоқ яра (пемфигус, кўплаб йирингли елементлар пайдо бўлиши билан характерланади ва гавда, оёқ-қўллар териси ва йирик тери қатламларида турли тошмалар пайдо бўлади) каби касалликлар юзага келиши мумкин.\nЖиддий даволашни талаб етадиган бундай нохушликлардан қочиш учун, чақалоқ териси парвариши қоидаларига риоя қилиш керак.\nЧакалокни ерталаб ювинтириш\nЕрталаб гўдакни ювинтириш (юзини ювиш, кўзи, бурни, қулоқларни тозалаш) керак. Янги туғилган чақалоқнинг бурун йўллари жуда тор бўлади ва бурундан нафас олишнинг бузилиши учун жуда кам миқдордаги шиллиқ ёки қобиқ тўпланиши йетарли саналади.\nШунинг учун, онанинг вазифаси — чақалоқ бурнини ҳар куни тозалаб туришдир. Кичкинтойнинг кўзлари ҳам кундалик парваришни талаб қилади.\nАгар гигиена қоидаларига риоя қилинмаса, конюктивит — кўз шиллиқ қаватининг яллиғланиши ривожланиши мумкин, бунда кўз шох пардасининг қизариши, уйқудан кейин киприклар «ёпишиб» қолиши, кўзнинг ички бурчагида ажралмалар ажралиши кузатилади.\nЕлементар гигиена қоидаларига риоя қилмаслик чақалоқлар дакриосистити — туғилиш вақтигача бурун-кўз ёш йўлининг тўлиқ очилмаслиги ва инфекция қўшилиши оқибатида кўз ёш халтасининг яллиғланиши ривожланишига туртки бўлиши мумкин.\nГўдак тагини ювиш\nЎғил болалар жинсий олат бошчасини бутунлай қоплаб турадиган тери қатлами — чекка кертмак билан туғилади.\nЯнги туғилган чақалоқларда чекка кертмак торайган бўлади, бу физиологик фимоз деб аталади ва бола 3-5 ёшга йетганида ўз-ўзодан ўтиб кетади.\nЧекка кертмак ичида махсус ажралма ишлаб чиқарадиган ёғ безлари мавжуд. Агар она гўдак тагини йетарлича тез-тез ювиб турмаса, чекка кертмак остида бактериялар тўпланиши мумкин, улар ўз навбатида жинсий олат бошчаси яллиғланиши — баланопостит ривожланишига сабаб бўлади.\nБироқ диққат қилинг: гигиеник муолажалар жараёнида чекка кертмакни силжитмаслик керак, чунки бу жинсий олат бошчаси ва чекка кертмакнинг бир-бирига бирикиб кетишига олиб келиши мумкин.\nБолани бундай нохушликлардан ҳимоя қилиш учун, чақалоқни ҳар сафар ҳожат чиқарганидан кейин ювиб туриш керак, агар ҳожат чиқариш бўлмаса, ҳар 2-3 соатда.\nУшбу гигиена қоидалари қизларга ҳам тегишлидир. Янги туғилган қизлар жинсий аъзоси тузилишининг ўзига хос хусусиятлари шундаки, жинсий лаблар қинга кириш қисмини яхши қопламайди ва қин ишқорий муҳитга ега, бу еса инфекцияни осонлик билан киришига ёрдам беради.\nБундан ташқари, қизларда сийдик чиқариш канали (уретра) жуда калта, агар гигиена қоидаларига риоя қилинмаса, у йерга патоген микроорганизмлар кириши мумкин, яллиғланиш осонликча юқорига кўтарилади ва чақалоқда уретрит (сийдик йўлларининг яллиғланиши), систит (қовуқнинг яллиғланиши) ривожланади.\nГўдакни жўмрак суви остида ювишда қўрқмаслик учун яхшиси олдиндан жараённинг назариясини ўрганиб олиш, ҳатто қўғирчоқда амалиёт ўтказиб кўриш мумкин.\nБиринчи қарашда, тагликни алмаштиришни ҳеч қандай қийин томони йўқ, айниқса, ушбу амалиётни тажрибали она ёки болалар ҳамшираси бажарса.\nБироқ, биринчи марта тагликни алмаштиришга уриниб кўриш ёш онага қийин бўлиши мумкин, натижада, болада таглик бўлса-да, унинг кийимлари намланади.\nВа тажриба бўлмаса, она ўзини ва чақалоқни булғамасдан, дефакациядан кейин тагликларни йечиб олиши анча қийин бўлади.\nЯнги туғилган чақалоққа ғамхўрлик қилишда киндик яраси алоҳида еътиборни талаб қилади.\nБитиб кетмаган киндик яраси парвариш қилиш қоидаларига риоя қилинмаганда нафақат киндикнинг инфекцияланишига (омфалит), балки инфекциянинг қон ва организм тўқималарига тарқалишига (сепсис) ҳам олиб келиши мумкин.\nКиндик ярасига ҳар куни то у тўлиқ ёпилиб кетмагунича ва унга ишлов берилганда ажралма чиқиши тўхтамагунича ишлов бериш керак. Қоида тариқасида, киндик яраси ҳаётнинг 10-19-кунига келиб бутунлай битиб кетади.\nГўдак парвариши: чўмилтириш техникаси\nЧақалоқни чўмилтириш — болалар парвариши қоидаларининг енг муҳим гигиеник муолажалардан биридир ва боланинг йенгил чиниқишини таъминлайди.\nГўдакни ҳар куни чўмилтириш керак. Чўмилтириш болани шунингдек яллиғланишли тери касалликларидан чақалоқни ҳимоя қилади, улар еса чақалоқ давридаги болаларда енг тез-тез учиб турадиган касалликлардан бири.\nБу чақалоқнинг тери ва шиллиқ қаватининг тўсиқ вазифалари йетилмаганлиги, бактериал инфексияга чидамлилигининг пастлиги билан боғлиқ.\nТери тозалигига алоҳида еътибор берилиши керак, чунки чақалоқларда терининг ташқи қатлами (епидермис) катталарникига қараганда юпқа ва ифлосланишга анча сезгирроқ бўлади.\nБундан ташқари, кичик болаларда епидермис ва дермис (терининг асосий қатлами) ўртасидаги бирикиш бўшроқ бўлади ва терининг бундай тузилиши инфекциянинг тезроқ тарқалишига сабаб бўлади.\nШунингдек, тери орқали, тўғрироғи, организмнинг тер безлари орқали маълум модда алмашинуви маҳсулотлар чиқариб ташланади.\nЧўмилиш жараёни онага ҳам, болага ҳам ноқулайлик туғдирмаслиги учун, кўп нарсани олдиндан тайёрлаб олиш керак: керакли ҳамма нарсани тайёрлаш, ўз ўрнига қўйиш, хонада тўғри ҳароратни таъминлаш, чўмилиш учун тоғорача ва афтобадаги сувнинг ҳароратини меъёрга келтириш.\nАгар барча ҳаракатлар алгоритмларни олдиндан кўриб чиқсангиз, бола еркин ҳарактланиши учун уни қандай тўғри ушлаш кераклигини билсангиз, янада яхши бўлади, шунингдек хавфсизлик қоидаларини есдан чиқармаслик керак.\nБаъзи туғруқхоналарда, чақалоққа ҳаётининг дастлабки кунларидан бошлаб уйдан олиб келинган кийим-кечакларни кийдиришга рухсат берилади.\nШунинг учун ҳам савол туғилади: чақалоқни тўғри йўргаклашни ўрганиш керакми? Кўплаб янги туғилган чақалоқларга катта фазога мослашиш учун вақт керак, шунинг учун йўргакланган ҳолда ҳаракатлардаги баъзи чекловлар чақалоққа она қорнида бўлганидаги ҳолатни еслатиб туради.\nБундай ҳолатда бола тезда тинчланиб, ухлаб қолади.\nЙўргак бола қўллари ва оёқлари қимирлата олиши ва ўзи учун қулай ҳолатга ўтишини таъминлайдиган даражада еркин бўлиши керак.\nЕркин йўргаклашнинг икки тури бор: биринчисида боланинг қўллари ташқарида қолади, иккинчисида — қўллари билан бирга йўргакланади.\nБиринчи ҳафталарда болани кечалари қўллари билан қўшиб йўргаклаган яхши, чунки кўпчилик чақалоқлар уйқусида қўлларини силкитиб, уйғониб кетишади.\nЧақалоқни тўғри емизиш техникаси\nЁш онанинг туғруқхонада ўрганиши керак бўлган яна бир вазифаси — чақалоқни емизишдир. Агар онанинг гўдакни емизиш бўйича тажрибаси бўлмаса, унда ҳамшира ёки шифокор чақалоқни кўкракка қандай қилиб тўғри жойлаштиришни, қайси ҳолатда озиқлантириш қулай бўлишини тушунтириши ва кўрсатиши керак.\nБаъзи аёлларга она сути (лактация) ишлаб чиқариш учун бир неча кун керак бўлади. Шу кунларда чақалоқни имкон қадар тез-тез кўкракка қўйиб, емишга ундаш керак.\nБолани тўғри услубда емизиш онага амалда бунга тезроқ ўрганиб кетишга, шунингдек сут туриб қолиши ва кўкракнинг ёрилишларини олдини олиш имконини беради.\nБола парваришини оналарга ким ўргатади?\nЯнги туғилган чақалоққа қандай ғамхўрлик қилишни қайердан билиб оласиз?\nКўпчилик ҳомиладор аёллар бўлажак оналар учун мактабларга қатнайди. У йерда туғруққа тайёргарлик кўриш ва янги туғилган гўдак парвариши бўйича назарий ва амалий машғулотлар курслари ўтказилади.\nАкушер-гинеколог шифокорлар туғруқ билан боғлиқ бўлган барча масалаларга ойдинлик киритади, онага маълумотлар беради, педиатрлар еса бўлажак оналарга янги туғилган чақалоқни парваришлашни, емизишни йўлга қўйишни, чақалоқ ҳаётининг дастлабки кунларида қандай хавфли вазиятлар юзага келишини ва улар билан қандай курашиш мумкинлигини айтиб ўтади.\nБундан ташқари, янги туғилган чақалоқ парвариши ҳақида ёш ота-оналар учун махсус журналларда, бола парвариши бўйича китоб ва қўлланмаларда саволларга жавоб топиш мумкин.\nАммо бўлажак онанинг асосий ёрдамчилари, албатта, туғруқхонадаги педиатр-ҳамшира ва педиатр шифокор ҳисобланади.\nТуғруқхонани танлашда, она ва бола биргаликда бўлиши таъминланадиган муассасаларга афзаллик бериш керак.\nАгар туғруқдан кейин она ва чақалоқ битта палатада бўлса, биринчи куни ҳамшира онага ойлик чақалоқ парвариши учун керак бўладиган барча кўникмаларни айтади ва енг муҳими — кўрсатиб беради, она еса тажрибали мураббий назорати остида «амалиёт» ўтказиш имкониятига ега бўлади.\nБола терисини биринчи тозалаш муолажалари одатда ҳамшира томонидан амалга оширилади, кейин бу жараённи тиббий ходимларнинг назорати остида онанинг ўзи амалга оширишга ҳаракат қилади.\nАгар она шифохонада чақалоққа қараш учун енг муҳим гигиеник муолажаларни амалга оширишни ўрганса, уйга кетганида, муаммолар билан камдан-кам ҳолларда тўқнашади.\nТуғруқхоналарда ишлайдиган ҳамширалар кўкрак сути билан емизиш борасида катта тажрибага ега бўлиб, керак бўлганда, ҳар бир она уларга маслаҳат ва ёрдам сўраб мурожаат қилишлари мумкин.\nУлар сут безларини шикастламасдан, еҳтиёткорлик билан сутни қандай соғиб олишни кўрсатадилар, тегишли маслаҳат берадилар.\n2 thoughts on “Чакалок парвариши”\n22.06.2018 da 12:12\nболамни тугулишибилан унинг ичакчаларига инфекция борлиги аниклашди докторлар уни корни катта одамлардек кулдур кулдур килади коринчаси дам булиб 3 4кунга 1марта ичи келади чудаям куп йтглайди хозирги пайтда укропли вада и паглюферал беравопмиза албатта докторни маслихати билан бундей болаларга сизлар кандей муолича тавсия килар эдингиз мен Точикистондан.\n22.06.2018 da 12:13\nболамни тугулишибилан унинг ичакчаларига инфекция борлиги аниклашди докторлар уни корни катта одамлардек кулдур кулдур килади коринчаси дам булиб 3 4кунга 1марта ичи келади чудаям куп йтглайди хозирги пайтда укропли вада и паглюферал беравопмиза албатта докторни маслихат билан бундей болаларга сизлар кандей муолича тавсия килар эдингиз мен Точикистондан.\nилтимос чавоб беринг


Дунë, 01 ноябр 2006\n14 декабр 2019, Тошкент вақти: 09:58\nчоршанба 1 ноябр 2006\nГермания ташқи ишлар вазири Франк-Вальтер Штайнмайер шу кунларда Марказий Осиё мамлакатлари бўйлаб сафар қилмоқда\n"Озодлик" Тошкентдаги Германия элчихонасининг маълум қилишича, жаноб Штайнмайер Ўзбекистонга чоршанба куни келади. Маълумки, Германия келаси йилдан Европа Иттифоқига раислик қилиш галини қабул қилиб олади. Жаноб Штайнмайернинг Марказий Осиё мамлакатлари бўйлаб сафари ҳам айнан Германиянинг Европа Иттифоқига раислик қилишига тайёргарлик кўриш ишлари доирасида амалга ошмоқда.\nАҚШда сайловолди кампанияси қизимоқда\n7 ноябрь куни АҚШ Конгрессига бўлиб ўтадиган сайловда Республикачилар партиясининг парламентдаги назоратни ўз қўлида сақлаб қолиш-қолмаслик масаласи ҳал бўлади.\nАфғонистонда толиблар фаоллиги ошиб боряпти\n29 октябрга ўтар кечаси Афғонистоннинг Урузғон вилоятида ҳукумат қўшинлари ва НАТО кучлари билан толибларнинг катта гуруҳи ўртасида қаттиқ тўқнашув рўй берди.\nИроқдаги вазият Жорж Бушни қониқтирмаяпти\nАҚШ президенти Жорж Буш Ироқдаги вазият уни қониқтирмаслиги, у ердаги қуролли тўқнашувлар оқибатида ҳам ироқликлар, ҳам Америка ҳарбийлари катта талофат кўраётганини таъкидлади.\nВладимир Путин халқига ҳисобот берди\nПрезидент Владимир Путин 25 октябрь куни телевидение орқали россияликлар саволларига жавоб қайтарди. Унинг халқ билан мулоқотини мамлакатдаги етакчи радиостанциялар ҳам трансляция қилди.\n“Зиг хайль” русларнинг чақириғига айланмоқда\n4 ноябрда Россияда Халқ бирдамлиги куни нишонланади. Аммо бу сана ноқонуний муҳожирликка қарши ҳаракат кунига айланиб кетиши ҳақида хавотирлар мавжуд ва бу хавотирларга тўла асос бор.\nАҚШ ўз фуқароларини огоҳликка чақирди\nАҚШ Давлат департаменти мамлакатнинг Марказий Осиёдаги фуқароларини огоҳ бўлишга чақирди. Давлат департаменти баёнотида Американинг минтақадаги идораларига террорчи гуруҳлар қолдиқлари томонидан ҳужум уюштириши мумкинлиги эҳтимолдан холи эмаслиги айтилган.


Ҳам амалий, ҳам назарий ёрдам халқ билан мулоқотларда ўз аксини топмоқда — Марғилон ҳақиқати\nШаҳардаги Енгил саноат ва туризм касб-ҳунар коллежида Ўзбекистон Халқ демократик партияси марказий Кенгаши томонидан 2017 йил – «Халқ билан мулоқот ва инсон манфаатлари йили»да амалга оширилаётган амалий ишлар таҳлилига бағишлаб “Партиянинг сайловолди дастури ижроси: амалий ишлар ва мавжуд муаммолар” мавзусида семинар бўлиб ўтди.\nУнда Халқ демократик партияси фракцияси аъзолари, партиянинг вилоят ва шаҳар Кенгаши, шаҳар ҳокимлиги, касб-ҳунар коллежлари ва жамоат ташкилотлари вакиллари иштирок этдилар.\nПартиянинг дастурий мақсадларини амалга ошириш, эҳтиёжманд оилаларни ижтимоий муҳофаза қилиш, ижтимоий хизмат кўрсатиш тизимини такомиллаштириш, ёшлар бандлигига эътиборни кучайтириш мақсадида ўтказилган семинар аввалида меҳнат ярмаркаси ташкил этилди. Ярмаркада шаҳардаги 48 та корхона ва ташкилотлар 262 та бўш иш ўринлари билан қатнашдилар. Касб-ҳунар коллежи битирувчилари, ҳарбий хизматни ўтаб қайтган фуқаролар, вақтинча ишсиз аҳоли вакиллари ўз мутахассисликларига мос иш ўринлари билан яқиндан танишиб, иш берувчи ташкилотлар билан шартнома имзолашга муваффақ бўлдилар.\nСеминар доирасида ўрта-махсус таълим муассасаларини тамомлаётган ёшларга имтиёзли сертификатларни топшириш маросими ҳам ўтказилди. Унда Ўзбекистон Халқ демократик партияси марказий Кенгаши бош мутахассиси Дурбек Худойқулов, вилоят Марказий банкининг бўлим бошлиғи Акрам Турсуновлар сўзга чиқиб аҳоли бандлигини таъминлашда партиянинг маҳаллий Кенгашлари ва депутатлик бирлашмаларининг ўрни, битирувчиларга микрокредитлар беришнинг тартиб ва қоидалари хусусида тўхталиб ўтдилар.\nШундан сўнг тижорат банкларига бириктирилган шаҳардаги касб-ҳунар коллежларининг тадбиркорликни бошлаш истагида бўлган 10 нафардан ортиқ битирувчиларига имтиёзли микрокредит олиш учун сертификатлар тантанали равишда топширилди.\n– Ҳадемай мутахассислик дипломини қўлимизга оламиз. Етук кадрлар сафида мен ҳам жамиятимиз тараққиёти йўлидаги фаолиятимни бошлайман, – дейди Енгил саноат касб-ҳунар коллежи битирувчиси Мадинахон Омонова. – Бунга қўшимча равишда тадбиркорликни йўлга қўймоқчиман. Бугун банк томонидан тақдим этилаётган имтиёзли сармояни паррандачиликни ташкил этишга сарфлайман. Бу ҳам оилавий даромад манбаи, ҳам бандлик омили бўлиб хизмат қилади.\n– Аёллар ва келин либосларини яратиш бўйича марказ ташкиллаш ниятим бор, – дейди ана шундай имтиёзли кредитга эга бўлган ёшлардан яна бири, Иқтисодиёт коллежи ўқувчиси Мавлуда Элмуродова. – Кичик бизнесни ривожлантиришга мамлакатимизда ҳар томонлама эътибор қаратилмоқда. Улардан самарали фойдаланишга ҳаракат қиламан. Ҳозирданоқ тикувчиликка қизиққан дугоналаримни ишга жалб этдим. Банк кредити бу йўлда менга катта кўмак беради.\nСеминар якунида кўчма “Жамоатчилик қабулхонаси” ташкил этилди. Унда маҳаллий Кенгашга сайланган депутатлар томонидан фуқаролар қабули ўтказилди. Маҳалла фуқаролар йиғинларидан ташриф буюрган юртдош-\nларимиз қабулда ўзларини қийнаётган турли муаммолар, шикоят ва таклифлари билан депутатларга мурожаат этдилар. Ҳар бир мурожаат юзасидан тегиш-\nли тавсиялар берилди, муаммоларнинг аксарияти ўзининг ижобий ечимини топди.\nТадбир иштирокчилари шу куни шаҳар марказида фаолият кўрсатаётган якка тартибдаги тадбиркор Мафтунахон Ниёзованинг келин либослари сотуви ва гўзаллик салони савдо марказига ташриф буюрдилар. Бу ерда тикувчиликни ўзлаштирган ёшларнинг фаолияти, иш кўлами билан яқиндан танишдилар. Ёш тадбиркорнинг келгусидаги мақсад ва режалари меҳмонлар томонидан қўллаб-қувватланди.\nМафтуна Ниёзова сингари салоҳиятли тадбиркорлар шаҳардаги “Гўриаввал” маҳалла фуқаролар йиғинида ҳам кўплаб топилади. Тадбир меҳмонлари маҳалладаги ана шундай ташаббускор хонадон вакиллари билан ҳам суҳбатда бўлдилар. Жумладан, маҳалланинг Ҳунарманд кўчаси 4-хонадонида ташкил этилган чорвачилик фаолияти барчанинг қизиқишига сабаб бўлди. Оила соҳиби Шукурилло Воҳидов “Агробанк” шаҳар филиалининг 7 миллиондан зиёд имтиёзли кредити эвазига қўйчилик йўналишига асос солди. Айни вақтда хонадонда 18 бош қўй парвариш қилинаётгани ушбу оила аъзоларига боқимандалик кайфияти бегона эканлигидан далолат бераётир.\nШу кўчанинг 7-хонадонида истиқомат қилаётган Ҳамидулло Умарохуновнинг тадбиркор ва ишчанлигини ҳам барчага ибрат қилиб кўрсатса арзийди. Бу ерда “Водий Ахбу Файз” кичик корхонаси томонидан ишлаб чиқарилаётган аёллар ва болалар пойабзаллари харидоргирлиги билан диққатга сазовордир. Меҳмонлар ишчиларнинг меҳнат жараёни, уларга яратиб берилган шароитларни кузатиб, тадбиркорнинг ютуқлари билан қизиқдилар. Ҳозирда меҳнат билан банд аёлларнинг аксарияти касаначилик билан шуғулланмоқда. Қувонарлиси уларнинг кўпчилиги ёшлар. Корхона ишларини юритишда Педагогика коллежи ўқувчиси, шу оила аъзоси Дилафруз Умарохунованинг ҳам ҳиссаси бор.\nСеминарда амалий ишлар ва мавжуд муаммолар ўрганилди, тегишли чора-тадбирлар белгиланди. Аҳоли билан ўзаро мулоқотларда уларнинг орзу ва мақсадлари акс этди.\nМазкур семинар аҳолининг турмуш даражасини юксалтириш, халқимизнинг эртанги кунга бўлган ишончини оширишни ўзида ифода этгани билан ёдда қоларли бўлди.


Самарқанд вилоятида 186 та қарор ва фармойишлар суд томонидан ҳақиқий эмас деб топилган - zarnews.uz\nСамарқанд вилоятида 186 та қарор ва фармойишлар суд томонидан ҳақиқий эмас деб топилган\nВилоят ҳокимлиги вилоят адлия бошқармаси билан ҳамкорликда “Туман шаҳар ҳокимларининг қарор ва фармойишларини ҳақиқий эмас деб топиш билан боғлиқ кўрилган ишлар бўйича низоларнинг келиб чиқишига сабаб бўлган омиллар, низо чиқишининг олдини олиш ҳамда қонун ҳужжатларини амалда қўллаш масалалари” юзасидан жорий йилнинг 9 июль куни Самарқанд вилоят ҳокимлигида семинар ўтказилди. Унда вилоятдаги бошқарма ва ҳудудий бўлим раҳбарлари ва масъул ходим қатнашди.\nТадбирда вилоятда йўл қўйилган хато ва камчиликлар атрофлича муҳокама этилди. Масалан, 2018 йилда вилоят бўйича ҳокимлик қарор ва фармойишларидан 186 та қарор ва фармойишлар ҳуқуқни муҳофаза қилувчи ва суд органлари томонидан ҳақиқий эмас деб топилган. Жами 186 та ҳужжатларнинг 28 таси фуқаролик ишлари бўйича суд томонидан, 29 таси маъмурий судлар, 129 таси прокуратура томонидан бекор қилинган. Шундан жами 60 та ҳоким қарорларининг қарийб 90 фоизида ер муносабатларига оид қонун ҳужжатлари талаби бузилган. Фуқаролик ишлари бўйича вилоят суди томонидан 2018 йилда 600 дан ортиқ ер майдонларини ажратиш бўйича ишлар кўрилган.\nШуниси ачинарлики, фуқаролик ишлари бўйича судлари томонидан бекор қилинган жами 28 та қарорларнинг 13 таси Самарқанд шаҳар ҳиссасига тўғри келади. Шунингдек, Оқдарёда 5 та, Иштихонда ва Тайлоқда 3 та, Қўшработ, Пайариқ, Нуробод, Пастдарғом туманларида 1 ҳолатда ноқонуний қарорлар суд томонидан бекор қилинган.\nТеглар: қарор ва фармойишлар


Расулуллоҳни тушида кўрган ва ватанга қайтган олим\n- Янв 04, 2018\nXIX аср охири ХХ аср биринчи ярмида Наманган шаҳридан етишиб чиққан улуғ уламолардан бири Саййид Собитхон тўра Абул Маонийдир. У киши ҳақида маълумотлар жуда кам. Чунки Собитхон тўра яшаган давр мустамлакачилик сиёсатининг ватанпарварлар ва зиёлиларга қарши кураши авж олган вақтга тўғри келади.\nСобитхон тўра 1866 йил Наманганда таниқли олим Саййид Файзхон тўра хонадонида туғилди. У илмий муҳитда ўсиб улғайди, илк устози отаси бўлди. Сўнг Наманган мадрасасида ўқиб, шаҳарнинг кўзга кўринган олимлари, жумладан, Ҳазрат Иноятхон Лангарийдан сабоқ олди. Сўнг илмини янада чуқурлаштириш мақсадида Ҳўқанди латифга борди. Бу ерда бир неча йил туриб, “Мадрасаи Хон”да илм сирларидан воқиф бўлди, мадрасани муваффақиятли битириб, она шаҳрига қайтди.\nЁши улғайгач, ҳажга борди. Мадинада уч йил муқим яшаб қолди. Бир кеча тушида Расулуллоҳ соллаллоҳу алайҳи васалламни кўради. У зот олимга “ватанга қайтинг” ишорасини қиладилар. Шундан сўнг у ота юртига қайтиб, қолган бутун умрини Наманганда ўтказди. XIX асрнинг сўнгги йилларида Намангандан етишиб чиққан олимларнинг кўпи ундан сабоқ олишган.\nСобитхон тўра очиқ чеҳрали, ширинсўз ва тақволи инсон бўлган. У илм бобида улкан муваффақиятга эришган эди. У мадрасадан қайтиб келиши билан китоб варақлар, ёзаётган асарларига қимматли маълумотлар тўплар эди. “Тафсири Жалолайн”ни кўп ўқир эди.\nСобитхон тўра тасаввуф, тафсир, ҳадис, тил ва адабиёт, тарих, жуғрофия, мантиқ ва бошқа илмлардан яхши хабардор эди. Ўзи ҳам араб, форс ва ўзбек тилларида ижод қилди.\nОлимнинг “Башорат ан нажот фи ишорат ас-салот” китобида диний амаллар, ибодатларга оид турли фиқҳий масалалар жамланган. Ушбу асарнинг 52 бетдан иборат қўлёзма нусхаси ЎзФА Абу Райҳон Беруний номидаги Шарқшунослик институтида сақланмоқда. Ушбу даргоҳда унинг қаламига мансуб “Тажҳиз ал амвот” асари қўлёзмаси ва бу китобнинг 1907 йили Бухорода нашр этилган тошбосма нусхаси ҳам бор. Ушбу асарда ўлим ва дафн маросими билан боғлиқ масалалар батафсил ёритилган. У хурофий тушунчалар авжига чиққан бир даврда ёзилгани боис катта аҳамият касб этган ва одамларни ҳидоят йўлига бошловчи муҳим қўлланма бўлиб хизмат қилган. Бундан ташқари, олим фиқҳ илмига оид яна бир нечта асарлар ёзган.\nСобитхон тўра тафсир ва ҳадис илмлари тарғиботчиси сифатида ҳам танилган. Ўша даврда Туркистон аҳолисида ушбу илмларга эътибор сусайиб кетгани учун ҳам шу йўналишга алоҳида эътибор берган.\nСаййид Собитхон тўра турмуши ҳашамсиз яшаган, дунё лаззатларига парвосиз эканидан мол-дунё орттирмаган. Тушган совға-саломларни камбағалларга, илм толибларига эҳсон қилиб юборган.\nСаййид Собитхон тўра юртимизни жуда ҳам севар, шу боис чоризм мустамлакасига айланиб қолган муқаддас Ватанини озод ва ҳур кўришни орзу қилар эди. Талабаларига Ватан озодлиги учун ҳаракат қилиш, керак бўлса, бу йўлда жон бериш кераклигини таъкидлар эди. Болшевиклар инқилоби бошлангач, Собитхон тўра шогирдларини Ватан мустақиллиги йўлида бирлашишга руҳлантирар эди. Собитхон тўранинг халқ ўртасидаги нуфузини яхши билган болшевиклар уни зимдан кузатиб, назорат қилиб туради.\nСобитхон тўра Абул Маоний 1927 йили 63 ёшда оламдан ўтди, Наманган шаҳридаги “Мангулик” қабристонига дафн этилди. Аллоҳ таоло ул зотни раҳматига олсин.\nДругие материалы в этой категории: « Зулматга элтувчи йўл\tТугаб битмайдиган хазина »\nКонституция – эркин ва фаровон хаётимиз кафолати\nКонституция бахтимиз қомусидир\nХОЛИСОНА БИР ФИКР ЮРИТИБ КЎРАЙЛИК…\n10.12.2021 й. Cафар ва унга доир одоблар\nИМОН-ЭЪТИҚОД МУСТАҲКАМЛИГИ – ИККИ ДУНЁ САОДАТИ\nИслом ва конституция\nБош қомусимиз – бахтимиз кафолати\nҚомусимиз – бахтимиз ва ҳуқуқларимиз кафолати\nАсосий қомусимиз виждон эркинлиги кафолати\nБандага ҳам шукр қилинадими?